Diari Oficial de la Generalitat Valenciana


Sumari del DOGV 9268, del 01-02-2022 (2022/682)

ORDRE 1/2022, de 14 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es modifica l'Ordre 13/2018, de 10 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores de les ajudes que preveu la submesura 19.2 del Programa de desenvolupament rural de la Comunitat Valenciana 2014-2020, Suport per a la realització d'operacions d'acord amb l'estratègia de desenvolupament local participatiu, dels grups d'acció local Leader 2014-2020.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9268

Data del DOGV
:   01-02-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/682


Data del document
:   14-01-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

ORDRE 1/2022, de 14 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es modifica l'Ordre 13/2018, de 10 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores de les ajudes que preveu la submesura 19.2 del Programa de desenvolupament rural de la Comunitat Valenciana 2014-2020, Suport per a la realització d'operacions d'acord amb l'estratègia de desenvolupament local participatiu, dels grups d'acció local Leader 2014-2020. [2022/682]  
  
Preàmbul  
  
L'Ordre 13/2018, de 10 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, va establir les bases reguladores de les ajudes que preveu la submesura 19.2 del Programa de desenvolupament rural de la Comunitat Valenciana 2014-2020, «Suport per a la realització d'operacions d'acord amb l'estratègia de desenvolupament local participatiu», dels grups d'acció local Leader 2014-2020.  
Mitjançant les resolucions de 6 de juliol de 2018, de 18 de desembre de 2018 i de 7 d'abril de 2020, del director de l'Agència Valenciana de Foment i Garantia Agrària (AVFGA), es van convocar les ajudes per a finançar projectes d'acord amb l'estratègia de desenvolupament local participatiu dels grups d'acció local Leader 2014-2020.  
A conseqüència de la gestió i la tramitació de les esmentades ajudes convocades i vista la seua incidència pràctica, així com la dificultat per als grups d'acció local de poder fer ús de la prerrogativa que estableix el Programa de desenvolupament rural de la Comunitat Valenciana 2014-2020 (d'ara en avant, PDR-CV 2014-2020), aprovat per la Comissió Europea mitjançant la Decisió C(2015) 5324, de 28 de juliol de 2015, per a poder modificar les estratègies aprovades inicialment fins a un màxim de tres vegades en el període 2014-2020, s'ha posat de manifest la necessitat de millorar alguns aspectes que regula l'esmentada Ordre d'ajudes 13/2018.  
En la tramitació d'aquesta norma s'han respectat els principis de necessitat, eficàcia, proporcionalitat, seguretat jurídica, transparència i eficiència que preveu l'article 129.1 de la Llei 39/2015, d'1 d'octubre, del procediment administratiu comú de les administracions públiques.  
  
Respecte dels principis de necessitat i eficàcia, la norma s'adequa a la demanda efectuada pels grups d'acció local i els sol·licitants de les ajudes corresponents d'aclarir alguns punts de l'ordre objecte de modificació, i reduir càrregues administratives innecessàries o accessòries, es valora la utilitat de cada tràmit i s'eliminen, si és el cas, els que es consideren superflus i comporten una prolongació innecessària del termini de resolució.  
Igualment, la norma s'ajusta al principi de proporcionalitat, per contindre la regulació imprescindible per a atendre els objectius perseguits, i al principi de seguretat jurídica perquè la norma s'ha elaborat de manera coherent amb la resta de l'ordenament jurídic autonòmic, nacional i de la Unió Europea, amb la intenció de mantindre un marc normatiu estable, predictible, integrat i clar.  
A més, durant la tramitació de la norma ha quedat garantit el principi de transparència mitjançant la publicació oficial del projecte normatiu en el DOGV, a l'efecte que aquest text poguera ser conegut per la ciutadania mitjançant el tràmit d'informació pública.  
Així mateix, s'han seguit les regles de procediment per a l'elaboració dels reglaments autonòmics que conté l'article 43 de la Llei 5/1983, de 30 de desembre, del Consell.  
Per tot això, vistos els informes preceptius emesos, l'informe de l'Advocacia de la Generalitat i de la Intervenció Delegada, havent-se efectuat el tràmit d'informació pública, oït el Consell Jurídic Consultiu de la Comunitat Valenciana, i en virtut i ús de les facultats que em confereixen l'article 28.e de la Llei 5/1983, de 30 de desembre, del Consell, en relació amb els articles 9 i 17 de la Llei 38/2003, de 17 de novembre, general de subvencions, l'article 160.2 b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, a proposta de la Direcció General de Desenvolupament Rural,  
  
  
ORDENE  
  
Article únic. Modificació parcial de l'Ordre 13/2018, de 10 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores de les ajudes que preveu la submesura 19.2 del Programa de desenvolupament rural de la Comunitat Valenciana 2014-2020, «Suport per a la realització d'operacions d'acord amb l'estratègia de desenvolupament local participatiu», dels grups d'acció local Leader 2014-2020.  
Es modifiquen els articles 5, 6, 7, 8, 10, 11, 12, 13, 14, 15, 16, 17, 18, 19, 24 i 27, la disposició addicional primera, els annexos II, III, IV i V, i s'introdueix una disposició addicional tercera de l'Ordre 13/2018, de 10 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores de les ajudes que preveu la submesura 19.2 del Programa de desenvolupament rural de la Comunitat Valenciana 2014-2020, «Suport per a la realització d'operacions d'acord amb l'estratègia de desenvolupament local participatiu», dels grups d'acció local Leader 2014-2020, que queden redactats tal com indica l'annex d'aquesta ordre.  
  
  
DISPOSICIÓ ADDICIONAL  
  
Única. Incidència pressupostària  
L'aprovació d'aquestes bases no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries periòdiques de les ajudes que puguen realitzar-se durant la vigència de les presents bases, que es finançaran amb càrrec a la consignació pressupostària que s'establisca en els pressupostos de l'exercici econòmic corresponent.  
  
  
DISPOSICIÓ TRANSITÒRIA  
  
Única. Efectes de l'ordre sobre els procediments ja iniciats  
Als procediments de concessió de subvencions ja iniciats a l'entrada en vigor d'aquesta ordre, els serà aplicable l'Ordre 13/2018, de 10 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores de les ajudes que preveu la submesura 19.2 del Programa de desenvolupament rural de la Comunitat Valenciana 2014-2020, «Suport per a la realització d'operacions d'acord amb l'estratègia de desenvolupament local participatiu», dels grups d'acció local Leader 2014-2020, en les redaccions anteriors a aquesta modificació.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les normes, del mateix rang o inferior, en el que contradiguen el que disposa aquesta ordre o en el que s'hi oposen.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 14 de gener de 2022  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
MIREIA MOLLÀ HERRERA  
ANNEX ÚNIC  
Nova redacció dels articles 5, 6, 7, 8, 10, 11, 12, 13, 14, 15, 16, 17, 18, 19, 24 i 27, la disposició addicional primera, els annexos II, III, IV i V, i s'introdueix una disposició addicional tercera de l'Ordre 2/2017, 13/2018, de 10 d'abril, de 2018, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores de les ajudes que preveu la submesura 19.2 del Programa de desenvolupament rural de la Comunitat Valenciana 2014-2020, «Suport per a la realització d'operacions d'acord amb l'estratègia de desenvolupament local participatiu», dels grups d'acció local Leader 2014-2020.  
  
U. Es modifica l'article 5 de l'Ordre 13/2018, que queda redactat així:  
Article 5. Persones beneficiàries i requisits  
1. Tenen la consideració de destinataris de les ajudes, sense perjudici de les especificacions que preveu l'annex II d'aquesta ordre, els promotors de les inversions que es detallen a continuació:  
a) Les persones físiques o jurídiques de caràcter privat, les agrupacions sense personalitat jurídica i les persones de dret públic de base associativa privada.  
b) Les entitats de dret públic de caràcter local o comarcal: ajuntaments, mancomunitats, i entitats locals menors, així com les societats o associacions de dret privat formades majoritàriament per persones de dret públic o que disposen de la majoria de drets de vot o de la capacitat efectiva de decisió.  
c) Els grups d'acció local.  
2. Per a poder ser-ne beneficiàries, les persones i entitats que estableix l'apartat 1 d'aquest article han de complir els requisits següents en el moment de presentar la sol·licitud:  
a) En l'objecte social dels seus estatuts ha de figurar l'activitat per a la qual se sol·licita l'ajuda, per al cas de les persones jurídiques (amb ànim de lucre o sense).  
b) Complir el requisit de ser microempresa o pime, d'acord amb la definició que recull l'apartat 2 de l'article 4, en el cas d'activitats econòmiques, independentment de la forma jurídica que tinga.  
c) Disposar del consentiment per escrit de les persones propietàries o usufructuàries en cas que se sol·liciten ajudes per a realitzar obres o equipament en béns immobles que no siguen propietat del beneficiari. S'han de mantindre els compromisos de manteniment de l'activitat segons el que estableix l'article 6.d.  
3. No poden ser beneficiàries d'aquesta ajuda les persones físiques o jurídiques en les quals concórrega alguna de les circumstàncies següents:  
a) Que l'empresa sol·licitant es trobe en situació de crisi, segons la definició que estableix l'apartat 3 de l'article 4.  
b) Les que preveuen els apartats 2 i 3 de l'article 13 de la Llei 38/2003, de 17 de novembre, així com haver sigut objecte de sanció administrativa ferma o de sentència ferma condemnatòria per haver exercit o tolerat pràctiques laborals considerades discriminatòries per raó de sexe o de gènere.  
c) Les persones jurídiques afectades pel que disposa l'article 20.1 del Reglament de la Llei 38/2003, de 17 de novembre, en matèria de paradisos fiscals.  
d) Qui estiga subjecte a una ordre de recuperació d'ajudes com a conseqüència d'una decisió prèvia de la Comissió Europea que les declare il·legals i incompatibles amb el mercat comú.  
e) Les empreses que operen en els sectors que determina el punt 1 de l'article 1 del Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del TFUE a les ajudes de minimis, modificat pel Reglament (UE) núm. 2020/972, de la Comissió, de 2 de juliol de 2020 (DO L 215, 07.07.2020), en cas de sol·licitar ajudes destinades a inversions en energies renovables i estalvi energètic, així com ajudes destinades a la creació, millora o ampliació d'infraestructures de banda ampla, regulades, respectivament, en les seccions 3.1 i 3.2 de l'annex II d'aquesta ordre.  
  
  
Dos. Es modifica l'article 6 de l'Ordre 13/2018, que queda redactat així:  
Article 6. Obligacions de les persones beneficiàries  
1. Amb caràcter general, les persones beneficiàries de les ajudes han de:  
a) Justificar el compliment dels requisits i les condicions, així com l'execució de l'operació d'inversió o l'activitat, i el compliment de la finalitat que determinen la concessió o el gaudi de la subvenció.  
  
b) Sotmetre's a les actuacions de comprovació que efectue l'òrgan concedent, així com a qualsevol altra de comprovació i control financer que corresponen a la Intervenció General en relació amb les subvencions i ajudes concedides, i s'ha d'aportar tota la informació que se li requerisca en l'exercici d'aquestes actuacions. Així mateix, s'han de sotmetre als controls sobre el terreny i de durabilitat de la inversió que ha de fer l'òrgan competent, o a qui aquest autoritze, i per qualsevol òrgan amb competències de control sobre els fons FEADER.  
  
c) Acreditar mitjançant una declaració responsable no estar incurs en cap causa de prohibició segons el que preveu l'apartat 3 de l'article 5.  
d) Mantindre la titularitat i un estat de conservació correcte dels béns objecte de subvenció durant un període de 5 anys comptat a partir de la data de l'últim pagament de la subvenció (10 anys per al cas d'inversions en béns immobles en el cas d'operacions relacionades amb allotjaments de turisme). No obstant això, l'Administració pot autoritzar la transmissió de la titularitat d'aquests actius sempre que el nou titular se subrogue en aquesta obligació.  
e) Mantindre l'activitat econòmica prevista en el pla empresarial, en el cas d'operacions productives, durant els 5 cinc anys següents a comptar de la data del pagament final de l'ajuda.  
f) Conservar els originals de tots els documents aportats davant de l'òrgan gestor en relació amb la seua ajuda, fins a la finalització del termini de durabilitat de les inversions, així com posar aquests documents a la disposició de les autoritats nacionals, de la Unió Europea i, en general, dels òrgans de control, quan se'ls reclamen.  
g) Estar al corrent, anteriorment a dictar-se la proposta de resolució de concessió i abans del pagament de l'ajuda, en el compliment de les obligacions tributàries i davant de la Seguretat Social, així com en el pagament d'obligacions per reintegrament de subvencions, si és el cas.  
h) Comunicar a l'òrgan gestor, en la sol·licitud de subvenció, així com en qualsevol moment de la vigència de l'expedient, la sol·licitud i/o l'obtenció d'altres ajudes per a la mateixa finalitat per altres administracions o ens públics. En cas que la sol·licitud o la concessió d'altres ajudes es faça durant la tramitació de l'expedient, aquesta comunicació s'ha de fer tan prompte com es conega i, en qualsevol cas, abans de la justificació de l'aplicació donada als fons percebuts.  
  
i) Adoptar les mesures necessàries per a donar l'adequada publicitat del caràcter públic del finançament d'activitats, inversions o actuacions de qualsevol mena que siguen objecte de subvenció, en els termes que preveu l'annex III del Reglament d'execució (UE) núm. 808/2014, de la Comissió, de 17 de juliol de 2014, pel qual s'estableixen disposicions d'aplicació del Reglament (UE) núm. 1305/2013, del Parlament Europeu i del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), modificat pels Reglaments d'execució (UE) núm. 2016/669, (UE) núm. 2016/1997, i el Reglament (UE) 2020/2220, del Parlament Europeu i del Consell, de 23 de desembre de 2020, pel qual s'estableixen determinades disposicions transitòries per a l'ajuda del Fons Europeu Agrícola de Desenvolupament Rural (FEADER) i del Fons Europeu Agrícola de Garantia (FEAGA) en els anys 2021 i 2022 (DO L437/1, 28.12.2020).  
  
j) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen necessaris per a la finalitat de garantir l'exercici adequat de les facultats de comprovació i control de les ajudes percebudes. Portar una comptabilitat separada, o bé un codi comptable adequat, que permeta identificar totes les transaccions relatives a l'operació subvencionada.  
  
k) Reintegrar els fons percebuts quan siga procedent de conformitat amb el que s'estableix en els articles 36, 37 i 40 de la Llei 38/2003, de 17 de novembre.  
l) En el cas d'ajudes destinades a la millora de les condicions de transformació i comercialització de productes agrícoles, sol·licitar la inscripció, o, en el cas que per la naturalesa de la inversió així resulte procedent, l'actualització de la seua situació registral, en el Registre d'establiments agroalimentaris de la Comunitat Valenciana (REA), abans del pagament corresponent a l'última anualitat de l'ajuda concedida.  
m) En cas d'empreses amb 50 treballadors o més, complir la quota legal de reserva de llocs de treball en la plantilla de l'empresa que preveu l'article 42.1 del text refós de la Llei general de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional que preveu el Reial decret 364/2005, de 8 d'abril.  
  
n) Complir les obligacions quant a transparència en la recepció d'ajudes públiques que estableixen els apartats 1b, 2 i 3 de l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
o) Complir la quota legal de reserva de llocs de treball en la plantilla, per a empreses amb 50 treballadors o més, segons el que preveu l'article 42.1 del text refós de la Llei general de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional que preveu el Reial decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva a favor dels treballadors amb discapacitat.  
  
p) En el cas d'empreses, disposar d'un pla d'igualtat d'oportunitats en els supòsits en què, d'acord amb la normativa reguladora dels plans d'igualtat, resulte obligatori.  
q) Complir l'obligació respecte de la igualtat de tracte i d'oportunitats en l'àmbit laboral, i, amb aquesta finalitat, adoptar mesures dirigides a evitar qualsevol discriminació laboral entre homes i dones.  
r) Qualsevol altra que legalment li corresponga com a beneficiari de subvencions públiques.  
2. En compliment del Reglament d'execució UE núm. 808/2014, de 17 de juliol, de 2014, de la Comissió, pel qual s'estableixen disposicions d'aplicació del Reglament (UE) núm. 1305/2013, del Parlament Europeu i del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), modificat pels reglaments d'execució (UE) núm. 2016/669 i (UE) núm. 2016/1997, de la Comissió, i el Reglament (UE) 2020/2220 del Parlament Europeu i del Consell, de 23 de desembre de 2020, adoptar les mesures necessàries per a donar la publicitat adequada de la procedència pública del cofinançament de l'actuació, en els termes que preveu l'annex III del reglament esmentat.  
Durant la realització de l'operació, el beneficiari ha d'informar el públic de l'ajuda obtinguda de la manera següent:  
a) Presentant en el lloc web del beneficiari per a ús professional, en cas que existisca aquest lloc, una descripció breu de l'operació quan puga establir-se un vincle, entre l'objecte del lloc web i l'ajuda prestada a l'operació, en proporció al nivell d'ajuda, amb els objectius i resultats, i en què destaque l'ajuda financera de la Unió Europea.  
  
b) En l'operació que reba una ajuda pública total superior a 50.000 euros s'ha de col·locar almenys un panell (d'una grandària mínima A3) o una placa amb informació sobre el projecte, on es destaque l'ajuda financera rebuda de la Unió Europea, en un lloc ben visible per al públic, com ara l'entrada d'un edifici. Quan a causa de la naturalesa de l'operació finançada no siga possible identificar un emplaçament adequat per al cartell o la placa, el beneficiari haurà de comunicar-ho a la direcció general amb competències en desenvolupament rural, que determinarà la procedència o no de la instal·lació.  
En la notificació de la concessió de l'ajuda s'ha de facilitar a l'interessat el model de cartell o placa.  
3. Quan la persona beneficiària siga una administració local, l'expedient de sol·licitud de pagament de l'ajuda haurà d'incloure un informe de legalitat del secretari-interventor de l'ajuntament o de l'òrgan competent que acredite el compliment de la normativa de contractació pública quant als procediments de les adjudicacions de les actuacions subvencionades, en què es faça referència a la norma aplicada, que el procediment utilitzat ha sigut l'adequat, la justificació d'aquest, que l'objecte del contracte s'adequa a la subvenció, les dades relatives a la publicació, si és el cas, i el número/codi de l'expedient de contractació. El servei amb competències en l'execució de l'Estratègia territorial rural de la Comunitat Valenciana comprovarà els expedients de contractació a l'efecte de verificar, mitjançant una mostra seleccionada en el Pla de control, que els procediments de contractació pública compleixen la normativa nacional i europea.  
En l'última anualitat s'ha de presentar un informe del secretari-interventor de l'ajuntament o de l'òrgan competent que acredite que no s'han produït modificacions en el projecte, i en cas d'haver-se'n produït, caldrà detallar-les.  
  
Tres. Es modifica l'article 7 de l'Ordre 13/2018, que queda redactat així:  
Article 7. Actuacions objecte de les ajudes  
1. Es consideren subvencionables les actuacions que es descriuen en l'annex II d'aquesta ordre, i són objecte de subvenció inversions materials i immaterials.  
2. En funció de la mena d'actuació subvencionable, seran aplicables les condicions específiques que estableixen els reglaments (UE) núm. 1305/2013, núm. 651/2014, núm. 702/2014 i núm. 1407/2013.  
Les ajudes que regula l'annex II d'aquesta ordre s'acullen al que es disposa en:  
a) Les ajudes destinades a la creació d'empreses per a activitats no agrícoles en zones rurals, previstes en la secció 1.1. de l'annex esmentat, s'acullen al que es disposa en el capítol I i en l'article 45 del Reglament (UE) núm. 702/2014.  
b) Les ajudes destinades a millores en empreses no agrícoles en zones rurals, regulades en la secció 1.2. de l'annex esmentat, s'acullen al que preveuen el capítol I i l'article 14 del Reglament (UE) núm. 651/2014.  
c) Les ajudes per a la creació d'empreses o inversions en empreses dedicades a la indústria agroalimentària, per a la transformació i comercialització de productes agrícoles, ramaders i d'alimentació, previstos en l'annex I del TFUE (excloent-ne els productes de la pesca i l'aqüicultura), que tinguen com a resultat un producte no inclòs en aquest annex, regulades en la secció 2 de l'annex esmentat, s'acullen al que es disposa en el capítol I i en els apartats 2 a 10 de l'article 44 del Reglament (UE) núm. 702/2014.  
d) Les ajudes per a la creació d'empreses o inversions en empreses dedicades a la indústria agroalimentària, per a la transformació i comercialització de productes agrícoles, ramaders i d'alimentació, previstos en l'annex I del TFUE (excloent-ne els productes de la pesca i l'aqüicultura), que tinga com a resultat un producte inclòs en aquest annex, regulades en la secció 2 de l'annex esmentat, s'acullen al que es disposa en l'article 81.2 del Reglament (UE) núm. 1305/2013.  
e) Les ajudes destinades a inversions en energies renovables i estalvi energètic, regulades en la secció 3.1 de l'annex II, destinades a projectes productius, així com les ajudes per a la creació, millora o ampliació d'infraestructures passives per a xarxes de banda ampla, regulades en la secció 3.2. del mateix annex, s'acullen al que es disposa en el Reglament (UE) núm. 1407/2013.  
f) Les ajudes destinades a serveis bàsics i renovació de poblacions en zones rurals, regulades en la secció 3 de l'annex esmentat, a excepció de l'apartat e anterior, s'acullen al que es disposa en l'article 81 del Reglament UE núm. 1305/2013.  
3. Els grups d'acció local (d'ara en avant, GAL) actuaran com a entitat col·laboradora en l'execució de la submesura 19.2 del PDR-CV 2014-2020, quan no siguen beneficiaris, d'acord amb el que assenyalen els convenis de col·laboració subscrits a aquest efecte. Entre les seues funcions delegades s'inclou la realització dels controls administratius, l'avaluació de les sol·licituds d'ajuda i de pagament i l'elaboració de les propostes d'aprovació de les sol·licituds d'ajuda i de pagament.  
4. Les despeses només poden subvencionar-se si les actuacions o inversions a les quals corresponen no s'han emprés o realitzat anteriorment a la data en què se sol·licite la subvenció, amb excepció dels costos generals següents (vinculats a la construcció, l'adquisició i/o millora de béns immobles i la compra de maquinària i equip): honoraris d'arquitectes, enginyers i assessors, incloent-hi els estudis de viabilitat, que es poden haver pagat fins a tres mesos abans de la data de la sol·licitud de la subvenció, sempre que aquests costos generals estiguen vinculats a la creació d'una empresa o la inversió en una empresa dedicada a la indústria agroalimentària, per a la transformació i comercialització de productes agrícoles, ramaders i d'alimentació previstos en l'annex I del TFUE (excloent-ne els productes de la pesca i l'aqüicultura), que té com a resultat un producte inclòs en l'annex esmentat.  
  
En el cas de projectes d'obra, les partides de despeses generals i de benefici industrial són subvencionables fins a un màxim del 13 % i el 6 %, respectivament, de l'import total del pressupost d'execució material.  
5. No poden ser subvencionables:  
a) Projectes iniciats, despeses efectuades o factures, amb data anterior a la data de la presentació de la sol·licitud de l'ajuda, excepte el que preveu l'apartat 4 d'aquest article, o posteriors a la data de finalització del termini d'execució i justificació establida en la resolució de la convocatòria.  
b) Projectes fragmentats o en fases que no puguen funcionar de manera independent.  
c) Projectes que no permeten el ple funcionament de l'activitat econòmica i no tinguen identitat ni coherència global.  
d) L'arrendament financer, el rènting, el lloguer, el manteniment o la reparació de qualsevol bé immoble.  
e) L'adquisició de béns mobles amb vida útil inferior a un any, els materials fungibles, els elements decoratius i el parament de la llar. Tampoc el vestuari necessari per a la pràctica de l'activitat subvencionada.  
f) L'adquisició de maquinària i béns d'equip usats o de segona mà, ni l'arrendament de maquinària i béns d'equip.  
g) Els tributs (impostos, gravamen, taxes, contribucions especials), interessos, recàrrecs, sancions, i en particular l'IVA, tenint en compte, no obstant això, el que es disposa en l'article 69, apartat 3, lletra c, del Reglament (UE) núm. 1303/2013 per al cas que aquest últim no siga recuperable ni haja de ser reemborsat o compensat per qualsevol mitjà d'acord amb la legislació nacional en aquesta matèria.  
h) Les despeses de llicències i permisos, excepte en el cas de constitució d'una societat.  
i) Qualsevol despesa relacionada amb productes financers.  
j) L'organització i/o assistència a fires, congressos, la promoció de productes i la publicitat de marques i empreses concretes.  
k) Qualsevol inversió relacionada amb investigació.  
l) Les despeses en concepte de cànon d'entrada, regalies i altres pagaments efectuats pel franquiciat al franquiciador en concepte de franquícia.  
m) Les farmàcies, els estancs, les gasolineres, les entitats financeres i les administracions de loteria.  
n) Qualsevol inversió relacionada amb el trasllat d'activitats quan estiga motivat per l'aplicació d'una normativa d'obligat compliment.  
  
o) Inversions efectuades sobre béns immobles d'ús privatiu de la persona sol·licitant. Les inversions s'han d'efectuar sobre béns immobles dirigits al públic en general, amb caràcter permanent i amb un horari comercial definit i suficient, excepte les inversions realitzades en explotacions agrícoles amb la finalitat de potenciar l'agroturisme.  
  
p) Les inversions relacionades amb la producció agrícola primària, ramaders i pesquers.  
q) Les despeses referents a l'adquisició de maquinària agrícola.  
r) Les despeses referents a l'adquisició d'animals o plantes.  
s) Qualsevol inversió relacionada amb la formació reglada.  
t) Partides d'imprevistos o despeses condicionades.  
u) Despeses corrents de l'empresa.  
v) Inversions relacionades amb canvis d'il·luminació que no comporten estalvi energètic.  
w) Les despeses del lloguer d'equips.  
x) El capital circulant.  
z) Inversions en embelliment i equips de recreació (cafeteria, pista de tenis, i similars) inclosos en les instal·lacions d'una empresa. Són finançables, en l'àmbit d'una empresa, les despeses previstes amb fins pedagògics o comercials (exposicions de productes, sales de videoprojecció, televisors, vídeos, i similars).  
a?) Les despeses de reparació i manteniment de béns mobles i immobles, les de simple reposició, així com la substitució d'equips i maquinària antics que no aporten increment de potència o de prestacions, o que no suposen un estalvi energètic. En el cas d'increment de potència o de prestacions i/o que suposen un estalvi energètic, sí que serà objecte de subvenció, i hauran de justificar-se aquestes variacions mitjançant una memòria tècnica, signada per un tècnic competent.  
b?) Els sous i les cotitzacions a la Seguretat Social i, si és el cas, aportacions a plans de pensions, de personal.  
c?) Les despeses efectuades entre empreses vinculades ni entre familiars de fins a segon grau de parentiu.  
d?) Les despeses efectuades per l'entitat sol·licitant quan el proveïdor dels serveis siga un professional en el qual concórrega alguna de les circumstàncies següents:  
- Que estiga vinculat laboralment amb l'empresa sol·licitant o la beneficiària de l'ajuda.  
- Que tinga la condició de soci de l'empresa sol·licitant o beneficiària de l'ajuda. En el cas de cooperatives, aquesta circumstància no és aplicable per al soci que tinga un percentatge del dret al vot no superior al 5 % dels vots totals de la cooperativa.  
- Que tinga facultats d'administració i/o representació de l'empresa sol·licitant o beneficiària de l'ajuda.  
e?) Les inversions dirigides a la comercialització de productes agrícoles que no porten aparellades operacions de preparació, manipulació, condicionament, transformació o envasament.  
f?) Les inversions relacionades amb la producció de biocarburants a base d'aliments i d'energia a partir de fonts renovables, quan el resultat del procés de transformació i/o comercialització siga un producte no previst en l'annex I del TFUE.  
g?) Compra de drets de producció agrícola i de drets d'ajuda.  
  
  
Quatre. Es modifica l'article 8 de l'Ordre 13/2018, que queda redactat així:  
Article 8. Moderació de costos  
1. Per a qualsevol mena d'operació, la moderació de costos es determinarà de conformitat amb els mètodes següents:  
a) En el cas de subministraments i obres quan la despesa subvencionable siga superior a 6.000 euros (excloent-ne l'IVA) i inferior a 15.000 euros (excloent-ne l'IVA), s'hauran de sol·licitar, per escrit, com a mínim tres ofertes de diferents proveïdors, amb caràcter previ a la contracció del compromís, llevat que per les seues característiques especials no hi haja en el mercat un nombre suficient d'entitats que els realitzen, els presten o els subministren. En aquest cas, s'han d'acreditar els motius.  
En les subvencions que financen obres que exigisquen un projecte tècnic, aquest ha de sotmetre's a un informe de l'oficina de supervisió de projectes o de tècnics de l'Administració designats per aquesta, amb caràcter previ a la data de justificació de la primera anualitat d'ajuda. L'òrgan gestor tindrà en compte les observacions que es formulen. Si l'informe és favorable, es remet al beneficiari i es passa al tràmit següent, i si és desfavorable i es pot esmenar d'acord amb les observacions efectuades per l'Oficina de Supervisió, l'òrgan gestor exigirà al director o tècnic de les obres que indique si ha esmenat, o, en cas contrari, que motive les raons per les quals no ha seguit aquestes observacions, i en tot cas s'ha de fer responsable de les conseqüències que puguen derivar-se'n. Si de l'informe de supervisió resulta l'absoluta inviabilitat tècnica del projecte, l'òrgan gestor desestimarà l'ajuda, i si ja se n'ha efectuat el pagament, iniciarà el corresponent procediment de reintegrament.  
b) L'elecció entre les ofertes presentades la durà a terme el sol·licitant d'acord amb criteris d'eficiència i economia. Si no es tria l'oferta econòmica més avantatjosa, haurà de presentar una memòria que justifique expressament la seua elecció. En cas que no presente aquesta memòria junt amb la sol·licitud, s'entendrà que, entre les tres presentades, el sol·licitant tria l'oferta més econòmica. En cas de no presentar tres ofertes, se n'han de justificar els motius.  
En la fase d'execució, i sense superar el límit d'inversió aprovada, es permet canviar de proveïdor de l'operació d'inversió amb justificació dels motius que han obligat a aquest canvi.  
c) Amb la finalitat de garantir la moderació de costos en les inversions, mitjançant controls aleatoris, l'Administració pot recaptar assessorament extern per mitjà de serveis tècnics per a identificar despeses i preus mitjans susceptibles de superar els preus mitjans de mercat per a equips i instal·lacions de característiques similars. Els preus contrastats obtinguts així constituiran, com en l'apartat anterior, el límit màxim de despesa elegible per al càlcul de l'ajuda.  
d) No cal presentar tres ofertes en les despeses en què no es puga propiciar la concurrència, tal com succeeix en els casos de registres de patents i obtenció de llicències o altres permisos administratius.  
  
e) Els pressupostos seran analitzats pel personal tècnic del GAL responsable de controlar els expedients.  
  
Cinc. Es modifica l'article 10 de l'Ordre 13/2018, que queda redactat així:  
Article 10. Classe i quantia de les ajudes  
1. Les ajudes revestiran la forma de subvenció, com un percentatge de la inversió subvencionable. Aquest percentatge queda supeditat en la fase de pagament al percentatge de la inversió realment executada i pagada per la persona beneficiària.  
2. Els percentatges màxims d'ajuda i els imports màxims a concedir són els que preveu l'annex II d'aquesta ordre, que poden resultar limitats pels GAL tant en percentatge com en import, atenent el que s'estableix en les EDLP, degudament aprovades per la direcció general competent en matèria de desenvolupament rural, i elaborades tenint en compte els principis bàsics d'actuació establits pel Comité de Seguiment del PDR-CV 2014-2020, recollits en l'annex III d'aquesta ordre.  
  
  
Sis. Es modifica l'article 11 de l'Ordre 13/2018, que queda redactat així:  
Article 11. Concurrència amb altres ajudes  
1. Les ajudes que regulen aquestes bases són incompatibles amb qualsevol altra ajuda que, concedida amb la mateixa finalitat, es finance amb els Fons Estructurals, el Fons de Cohesió o qualsevol altre instrument financer de la Unió Europea, d'acord amb el que s'estableix en l'article 59.8 del Reglament (UE) núm. 1305/2013, del Parlament Europeu i del Consell, de 17 de desembre de 2013 (DOUE L 347, de 12.20.2013), modificat pel Reglament (UE) 2020/2220 del Parlament Europeu i del Consell, de 23 de desembre de 2020, pel qual s'estableixen determinades disposicions transitòries per a l'ajuda del Fons Europeu Agrícola de Desenvolupament Rural (FEADER) i del Fons Europeu Agrícola de Garantia (FEAGA) en els anys 2021 i 2022 (DO L437/1, de 28.12.2020)  
2. En el cas d'empreses que hagen obtingut una ajuda a convocatòries de l'operació 4.2.1 «Ajudes a la millora de la transformació, comercialització i/o desenvolupament dels productes agrícoles» del PDR-CV 2014-2020, en la mateixa ubicació que les inversions sol·licitades a Leader (amb només un REA) i que s'estiguen executant paral·lelament, tindran la consideració de projecte únic i, per tant, es considerarà projecte fragmentat i no subvencionable segons l'apartat 5.b de l'article 7 d'aquesta ordre.  
3. Les ajudes que regulen aquestes bases són compatibles amb altres que, per a la mateixa finalitat, puguen concedir altres administracions públiques o ens públics o privats, nacionals o internacionals. No obstant això, els imports i els percentatges de la totalitat de les ajudes concedides per a la mateixa finalitat no poden superar els límits que estableixen els reglaments (UE) núm. 1305/2013, núm. 651/2014, núm. 702/2014 i núm. 1407/2013.  
a) Les ajudes destinades a creació d'empreses per a activitats no agrícoles en zones rurals que preveu la secció 1.1. de l'annex II d'aquesta ordre poden acumular-se amb qualsevol altra ajuda estatal sempre que aquestes mesures d'ajudes es referisquen a costos subvencionables identificables diferents o amb qualsevol altra ajuda estatal, en relació amb els mateixos costos subvencionables, solapats parcialment o totalment, únicament si aquesta acumulació no supera la intensitat de l'ajuda o l'import de l'ajuda més elevat aplicable a aquesta ajuda en virtut del que disposa el Reglament (UE) núm. 702/2014.  
Les ajudes estatals exemptes en virtut d'aquest reglament no s'acumularan amb ajudes de minimis relatives als mateixos costos subvencionables si l'acumulació dona lloc a una intensitat d'ajuda superior a la que estableix la secció 6 del capítol III d'aquest.  
b) Les ajudes destinades a millores en empreses no agrícoles en zones rurals, regulades en la secció 1.2. de l'annex esmentat, poden acumular-se amb qualsevol altra ajuda estatal sempre que aquestes mesures d'ajudes es referisquen a costos subvencionables identificables diferents o amb qualsevol altra ajuda estatal, corresponent ?parcialment o totalment- als mateixos costos subvencionables, únicament si l'acumulació no supera la intensitat d'ajuda o l'import d'ajuda més elevats aplicables a aquesta ajuda en virtut del que disposa el Reglament (UE) núm. 651/2014.  
Les ajudes estatals exemptes en virtut d'aquest reglament no s'acumularan amb ajudes de minimis relatives als mateixos costos subvencionables si l'acumulació dona lloc a una intensitat d'ajuda superior a la que estableix el capítol III d'aquest.  
c) Les ajudes per a la creació d'empreses o inversions en empreses dedicades a la indústria agroalimentària, per a la transformació i comercialització de productes agrícoles, ramaders i d'alimentació, previstos en l'annex I del TFUE (excloent-ne els productes de la pesca i l'aqüicultura), que tinga com a resultat un producte inclòs en aquest annex, regulades en la secció 2 de l'annex esmentat, poden acumular-se amb qualsevol altra ajuda estatal sempre que les ajudes es referisquen a costos subvencionables identificables diferents, únicament si l'acumulació no supera la intensitat de l'ajuda en virtut del que es disposa en el Reglament (UE) núm. 1305/2013.  
d) Les ajudes per a la creació d'empreses o inversions en empreses dedicades a la indústria agroalimentària, per a la transformació i comercialització de productes agrícoles, ramaders i d'alimentació, previstos en l'annex I del TFUE (excloent-ne els productes de la pesca i l'aqüicultura), que tinguen com a resultat un producte no inclòs en aquest annex, regulades en la secció 2 de l'annex esmentat, poden acumular-se amb qualsevol altra ajuda estatal sempre que aquestes ajudes es referisquen a costos subvencionables identificables diferents o amb qualsevol altra ajuda estatal, en relació amb els mateixos costos subvencionables, solapats parcialment o totalment, únicament si l'acumulació no supera la intensitat de l'ajuda o l'import de l'ajuda més elevat aplicable a aquesta ajuda en virtut del que disposa el Reglament (UE) núm. 702/2014.  
  
Les ajudes estatals exemptes en virtut d'aquest reglament no s'acumularan amb ajudes de minimis relatives als mateixos costos subvencionables si l'acumulació dona lloc a una intensitat d'ajuda superior a la que estableix la secció 6 del capítol III d'aquest.  
e) Les ajudes destinades a serveis bàsics i renovació de poblacions en zones rurals referides a projectes no productius que preveu la secció 3 de l'annex II, corresponents als apartats 3.1, 3.3, 3.4 i 3.5, no tenen la consideració d'ajudes d'estat i, per tant, poden ser compatibles amb altres ajudes que puguen concedir per a la mateixa finalitat altres administracions públiques o ens públics o privats fins al 100 % del total de la inversió.  
Les ajudes destinades a serveis bàsics i renovació de poblacions en zones rurals referides a projectes productius que preveu la secció 3 de l'annex II, corresponents als apartats 3.3, 3.4, 3.5 i 3.6 i referides a projectes productius, poden acumular-se entre si, però no poden acumular-se a una altra mena d'ajudes, segons el que preveu la Decisió de la Comissió a l'ajuda notificada, amb número de registre SA. 42322 (2015/N).  
Les ajudes 3.1 destinades a inversions en energies renovables i estalvi energètic referides a projectes productius, i les ajudes per a creació, millora o ampliació d'infraestructures per a xarxes de banda ampla d'alta velocitat, previstes en la secció 3.2 de l'annex II de l'ordre, destinades totes a projectes productius, poden acumular-se amb altres ajudes de minimis concedides conformement al Reglament (UE) núm. 360/2012, de la Comissió, fins al límit màxim establit en aquest, i amb altres ajudes de minimis concedides conformement amb altres reglaments de minimis fins al límit màxim pertinent que s'estableix en l'article 3, apartat 2, del Reglament (UE) núm. 1407/2013 (200.000 euros en tres exercicis fiscals). No poden acumular-se amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics es poden acumular a altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
Aquestes ajudes s'atorguen en concepte de minimis, i el seu règim aplicable és el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DO L 352, de 24.12.2013), modificat pel Reglament (UE) núm. 2020/972, de la Comissió, de 2 de juliol de 2020 (DO L 215, de 07.07.2020).  
D'acord amb el que disposa aquest reglament, l'import total sota aquest concepte de minimis, concedit per un estat membre a una única empresa, no pot ser superior a 200.000 euros durant el període de tres exercicis fiscals. L'import total de minimis concedit a una única empresa que faça per compte d'altri operacions de transport de mercaderies per carretera no pot excedir els 100.000 euros durant qualsevol període de tres exercicis fiscals. Aquestes ajudes de minimis no poden utilitzar-se per a adquirir vehicles de transport de mercaderies per carretera.  
  
4. L'import de les ajudes no pot superar en cap cas, aïlladament o en concurrència amb altres ajudes d'altres administracions públiques o ens públics o privats, nacionals o internacionals destinats a la mateixa finalitat, el cost de la inversió subvencionable segons els criteris que estableix l'annex II d'aquesta ordre.  
5. El sol·licitant ha d'aportar, en el moment de la sol·licitud, una relació de les altres línies d'ajuda pública a les quals concórrega, a fi d'obtindre auxili per a la mateixa inversió, i ha d'indicar si aquestes ajudes s'han concedit ja, si s'han percebut totalment o parcialment, o si es troben en tramitació, tot això amb el compromís d'informar en el termini de dos mesos a partir de la presentació de les altres sol·licituds d'ajuda per a la mateixa inversió no previstes inicialment. A més, el beneficiari ha de reportar, novament, aquesta informació amb cada sol·licitud de pagament. Aquestes declaracions poden figurar expressament recollides dins del mateix model de sol·licitud.  
És motiu suficient per a denegar l'ajuda sol·licitada, o per a deixar sense efecte l'ajuda concedida, l'incompliment, per part del sol·licitant, del que es disposa en aquest apartat.  
Si es demostra la concurrència de diverses ajudes sobre els mateixos costos subvencionables, la persona beneficiària ha de triar si decideix mantindre les que regulen aquestes bases i està obligada a renunciar a la resta d'ajudes concedides per a una operació d'inversió determinada. A aquest efecte, es considera la mateixa operació d'inversió qualsevol unitat completa, econòmicament i funcionalment, susceptible de ser lliurada a l'ús general o al servei corresponent.  
  
Set. Es modifica l'article 12 de l'Ordre 13/2018, que queda redactat així:  
Article 12. Convocatòria, termini, lloc i documentació que cal presentar amb la sol·licitud d'ajuda  
1. Per a cada exercici pressupostari, es publicarà en el Diari Oficial de la Generalitat Valenciana la convocatòria oportuna i l'import global màxim de la subvenció a concedir, així com el termini de presentació de sol·licituds i la manera de presentar-les.  
2. Les sol·licituds d'ajuda s'han de tramitar i resoldre en un únic procediment, d'acord amb el que s'estableix en aquesta disposició. S'ha de presentar una sol·licitud per a cada projecte.  
3. Les sol·licituds i la documentació que les acompanya s'han de presentar preferentment en els registres dels òrgans administratius a què es dirigisquen, i es poden presentar també en qualsevol dels registres previstos en la legislació reguladora del procediment administratiu comú. Les sol·licituds s'han d'adreçar a la direcció general amb competències en matèria de desenvolupament rural.  
4. Les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, així com les persones sol·licitants que, sense estar-hi obligades, opten per aquesta via, han de presentar les sol·licituds telemàticament a través de la seu electrònica de la Generalitat.  
5. Si algun dels subjectes als quals fa referència l'article 14.2 de la Llei 39/2015, d'1 d'octubre, presenta la sol·licitud presencialment, es requerirà l'interessat que l'esmene mitjançant la presentació electrònica. A aquest efecte, es considera com a data de presentació de la sol·licitud aquella en què s'haja fet l'esmena.  
  
6. Els interessats són responsables de la veracitat dels documents que presenten; els òrgans gestors poden sol·licitar, de manera motivada, l'acarament de les còpies que aporten, per a la qual cosa poden requerir l'exhibició del document o de la informació original, sense perjudici de les facultats de comprovació, de control i d'inspecció que tenen atribuïdes les administracions públiques.  
7. La sol·licitud d'ajuda s'ha d'acompanyar de la documentació que preveu l'annex IV d'aquesta ordre, mitjançant la presentació i la formalització de l'imprés «Sol·licitud d'ajudes Leader (submesura 19.2) PDR-CV 2014-2020» segons la mena d'ajuda que se sol·licite, que figurarà en les convocatòries d'ajudes corresponents. Junt amb d'aquesta documentació, l'imprés de sol·licitud ha d'incloure les declaracions responsables que preveu l'apartat huité d'aquest article.  
8. L'òrgan gestor del procediment està autoritzat a consultar aquesta informació: dades d'estar al corrent amb la Tresoreria de la Seguretat Social, i dades del cadastre. No obstant això, si desitja oposar-s'hi, és imprescindible que indique a continuació la informació concreta a la consulta de la qual s'oposa i els motius que ho justifiquen. Si s'hi oposa, queda obligat a aportar els documents acreditatius corresponents. L'òrgan gestor del procediment ha d'estar autoritzat per l'interessat a consultar les dades d'identitat fiscal i les dades d'estar al corrent dels pagaments amb l'Agència Tributària, estatal i autonòmica. En cas contrari, ha d'aportar els documents acreditatius corresponents.  
  
9. D'acord amb el que es preveu en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, l'Administració pot verificar l'exactitud de les dades de caràcter personal aportades pels interessats en l'àmbit de les finalitats de la convocatòria. La potestat de verificació implica l'accés a les dades següents: dades d'identitat de la persona sol·licitant o, si és el cas, del representant legal, i dades que consten en la Base de Dades Nacional de Subvencions: consulta de concessions i ajudes, consulta d'inhabilitacions i, si és el cas, consulta de concessions i ajudes per la regla de minimis.  
10. El formulari de sol·licitud incorporarà les següents declaracions responsables, que hauran de subscriure, si és el cas, els sol·licitants:  
  
a) No estar incurs en alguna de les circumstàncies que recull l'apartat 2n de l'article 13 de la Llei 38/2003, de 17 de novembre, general de subvencions.  
b) Que el compte en què s'ha d'ingressar l'import de l'ajuda inclosa en l'imprés de sol·licitud pertany a la persona sol·licitant de l'ajuda.  
  
c) No estar sotmés a les causes que impedisquen adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions.  
d) No haver sol·licitat cap altra ajuda per a la mateixa finalitat, excepte el supòsit previst en l'article 11 d'aquestes bases, referit a la concurrència amb altres ajudes. En cas d'haver obtingut subvencions per a les mateixes despeses subvencionables procedents de qualsevol administració o entitat pública nacional o internacional, és necessari especificar-ne la quantia, la data de concessió i l'ens condecent.  
  
e) Les ajudes de minimis sol·licitades o concedides en l'exercici fiscal actual i en els dos exercicis fiscals anteriors, i que conste que l'ajuda global de minimis que haja rebut no supera els límits establits, que n'especifique la quantia, la data de concessió, l'ens concedent i la normativa reguladora.  
f) Que en els estatuts de l'empresa figura l'activitat per a la qual se sol·licita l'ajuda.  
g) Que l'empresa és una microempresa, una petita o una mitjana empresa d'acord amb la definició que estableix l'apartat 2 de l'article 4 d'aquesta ordre.  
h) Que l'empresa porta la comptabilitat del negoci segons la normativa vigent que li siga aplicable.  
i) Que està donat d'alta en l'epígraf de l'Impost d'Activitats Econòmiques (IAE) de l'activitat que està desenvolupant fins a aquest moment.  
j) Que la persona titular és propietària, usufructuària, amb concessió pública, inquilina o cessionària de les instal·lacions on es volen realitzar les obres o inversions, i que aquesta situació es mantinga durant el període de compromís de manteniment de l'activitat que preveu l'article 6.1.d. En el cas de no ser propietari o usufructuari, que disposen del consentiment per escrit de la persona o persones propietàries o usufructuàries per a realitzar-les.  
k) Compliment de la norma sobre integració de persones amb discapacitat o, si és el cas, l'exempció i, així mateix, una declaració del percentatge de treballadors discapacitats sobre la plantilla total, tancada el 31 de desembre de l'any anterior al de la presentació de la sol·licitud d'ajudes, d'acord amb el que es disposa en l'article 5 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ús de les persones amb discapacitat.  
l) En el cas d'empreses, disposar d'un pla d'igualtat d'oportunitats quan així s'establisca en el conveni col·lectiu que siga aplicable, en els termes previstos en aquest, segons el que disposa l'article 45.3 de la Llei orgànica 3/2007, de 22 de març, per a la igualtat efectiva entre homes i dones.  
m) Complir l'obligació respecte de la igualtat de tracte i d'oportunitats en l'àmbit laboral i, amb aquesta finalitat, adoptar mesures dirigides a evitar qualsevol discriminació laboral entre homes i dones.  
n) En el cas de fundacions, haver complit el deure de presentar els comptes anuals davant de la conselleria competent, d'acord amb l'article 21 de la Llei 8/1998, de 9 de desembre, de fundacions de la Comunitat Valenciana.  
o) En el cas d'empreses en funcionament, que dispose dels registres actualitzats que corresponguen en cada cas.  
11. En el cas que la sol·licitud no complisca els requisits exigits o no s'hi adjunten els documents preceptius, es requerirà l'interessat que, dins del termini de 10 dies, esmene la falta o adjunte els documents, amb la indicació que, si no ho fa, es considerarà que desisteix de la petició, amb una resolució prèvia que cal dictar en els termes que preveu l'article 21 de l'apartat 1r de la Llei 39/2015, d'1 d'octubre, del procediment administratiu comú de les administracions públiques.  
  
12. La presentació d'una sol·licitud no genera cap dret a obtindre subvenció. De la mateixa manera, l'inici de les inversions prèviament a la resolució no implica cap compromís per part de l'Administració sobre la concessió de l'ajuda. Tampoc determina el reconeixement de drets en cas que no s'aproven les ajudes en la llei de pressupostos corresponent de la Generalitat Valenciana, o s'excedisquen els imports màxims que preveuen les línies pressupostàries que els hagen aprovat.  
  
  
Huit. Es modifica l'article 13 de l'Ordre 13/2018, que queda redactat així:  
Article 13. Ordenació i instrucció  
1. La tramitació del procediment correspon a la direcció general competent en polítiques de desenvolupament rural, a través del servei amb competències en l'execució de l'Estratègia territorial rural de la Comunitat Valenciana.  
2. Una vegada rebuda la documentació, el GAL hi accedirà a través d'una plataforma que facilitarà l'Administració, revisarà els expedients de sol·licitud d'ajuda i verificarà que contenen la documentació que exigeix l'apartat A, «Fase 1: documentació que cal presentar en la sol·licitud d'ajuda», de l'annex IV d'aquesta ordre. Si aquesta resulta incompleta o defectuosa, el GAL requerirà el peticionari que, en el termini de 10 dies, aporte la documentació necessària o esmene els defectes observats amb la indicació que, si no ho fa, es considerarà que desisteix de la sol·licitud, amb una resolució prèvia dictada per la direcció general competent en polítiques de desenvolupament rural en els termes que preveu l'article 21 de la Llei 39/2015, d'1 d'octubre, del procediment administratiu comú de les administracions públiques. Igualment, des del GAL es poden recaptar tots els informes o les dades que s'estimen necessaris per a resoldre adequadament les peticions.  
  
El GAL és el responsable d'elaborar el dictamen d'elegibilitat, que consistirà a comprovar l'adequació del projecte amb l'estratègia de desenvolupament local participatiu, l'informe de viabilitat, que consistirà a determinar la viabilitat econòmica, tècnica o social del projecte, així com valorar la proposta d'ajuda segons els criteris de selecció i priorització establits pel GAL, previstos en les EDLP, i s'atorgarà una puntuació amb un percentatge d'ajuda sobre la inversió en cada projecte. Abans d'aprovar aquest percentatge, ha de comprovar que, una vegada aplicat sobre la inversió, no suposa l'atorgament d'una ajuda superior al màxim permés.  
Una vegada valorada la sol·licitud d'ajuda i incorporat l'informe de la Junta Directiva del GAL, aquesta es remetrà a la direcció general competent en polítiques de desenvolupament rural perquè s'aprove, si és el cas, d'acord amb el que s'estableix en l'article 14. La resolució de concessió que s'emeta preveurà una concessió favorable o desfavorable. En cas de ser favorable, la concessió de l'ajuda estarà condicionada a la presentació de la documentació que conté l'apartat b de l'annex IV d'aquesta ordre. Si no remet la documentació en termini, perdrà el dret al tràmit, de conformitat amb el que es disposa en l'article 73 de la Llei 39/2015, d'1 d'octubre, del procediment administratiu comú de les administracions públiques.  
3. Els expedients que presenten un dictamen d'elegibilitat i un informe de viabilitat positiu seran objecte d'una visita d'inspecció, prèviament a la fase 2 que estableix l'annex IV, que durà a terme el personal tècnic del GAL al lloc on es realitzaran les inversions, on es comprovarà i se certificarà que no s'han iniciat, i se'n deixarà constància en l'acta de control, sense perjudici del que s'estableix en l'article 23 d'aquesta ordre.  
4. El control administratiu de la sol·licitud d'ajuda el beneficiari de la qual siga el GAL destinatari de l'ajuda, l'efectuaran tècnics del servei competent en l'execució de l'Estratègia territorial rural de la Comunitat Valenciana.  
  
Nou. Es modifica l'article 14 de l'Ordre 13/2018, que queda redactat així:  
Article 14. Comissió d'avaluació i procés de valoració de les sol·licituds  
1. La concessió de les ajudes es durà a terme mitjançant el procediment de concurrència competitiva a què es refereixen l'article 22 i següents de la Llei 38/2003, de 17 de novembre, i 164 i 165 de la Llei 1/2015, de 6 de febrer, d'acord amb els criteris de prioritat i selecció que s'estableixen per a cada GAL en les seues EDLP.  
2. La valoració i l'estudi d'elegibilitat i viabilitat de les sol·licituds d'ajuda l'efectuarà l'òrgan directiu del GAL corresponent. Les decisions relatives a la valoració de les sol·licituds d'ajuda han d'assegurar que almenys el 50 % dels vots provinguen de socis que no siguen autoritats públiques.  
Per a això en cada GAL es constituirà una comissió de valoració que avaluarà les sol·licituds i formularà la proposta pertinent, efectuada d'acord amb els criteris de valoració que estableixen aquestes bases. La persona que faça les funcions de responsable administratiu i financer n'exercirà la secretaria, amb veu però sense vot. Es poden convocar, a més, altres persones en qualitat d'assessors en funció de les característiques de les matèries que calga analitzar. Una vegada configurada la proposta, se sotmetrà a un informe de la junta directiva de cada GAL.  
  
La comissió de valoració estarà formada per un nombre de persones determinat per cada GAL, de les quals una exercirà les funcions de secretaria, i la resta de persones seran integrants de l'òrgan directiu del GAL, i es garanteix així una representació equilibrada de les entitats públiques i privades presents en l'òrgan directiu, i s'assegura que almenys el 50 % dels vots en les decisions de selecció provenen de socis que no són autoritats públiques. Formarà part d'aquesta comissió la persona que ocupe la gerència del GAL, amb veu però sense vot. El nombre de membres de la comissió de valoració serà imparell, incloent-hi en el còmput la persona que exercisca la secretaria de l'òrgan esmentat i la persona que ocupe la gerència del GAL.  
Així mateix, la comissió de valoració que es constituïsca a l'empara d'aquesta ordre s'ha d'ajustar als principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva de dones i homes, excepte quan no siga possible per raons fundades i objectives, degudament motivades.  
  
En les reunions de la Comissió de Valoració en què es prenguen decisions de selecció de projectes estarà present un representant del servei competent en l'aplicació de l'Estratègia territorial de la Comunitat Valenciana, amb veu però sense vot.  
Són funcions de la comissió de valoració les següents:  
a) Elaborar les seues pròpies normes de funcionament i fixar els seus criteris d'actuació.  
b) Elaborar un informe amb una llista ordenada de més a menys prioritat amb els beneficiaris d'acord amb els criteris d'avaluació per grups, i d'acord amb les propostes aprovades per cada junta directiva.  
  
c) Estudiar i valorar les sol·licituds rebudes, i proposar la llista d'admeses, inadmeses, desistides i desestimades.  
d) Formular la proposta de resolució pertinent, efectuada segons els criteris de valoració que estableixen les presents bases.  
3. Una vegada conclòs el seu treball i incorporat l'informe corresponent de la Junta Directiva, la proposta de valoració es remetrà, en el termini de dos mesos a partir de la data de la sol·licitud de l'ajuda, a la direcció general competent en polítiques de desenvolupament rural per a l'aprovació oportuna, si és procedent.  
4. El GAL publicarà l'acta de les reunions de selecció de projectes en la seua pàgina web, una vegada emesa la resolució d'aprovació dels projectes per l'òrgan competent en matèria de polítiques de desenvolupament rural.  
5. Per a cada expedient, el responsable administratiu i financer del GAL ha de certificar el compliment dels requisits exigits al beneficiari mitjançant un control administratiu que consistirà en la comprovació de la documentació presentada juntament amb la sol·licitud d'ajuda i, si és el cas, la documentació que s'haja requerit per a garantir els requisits de concessió, sense perjudici del que s'estableix en l'article 13.4. Concretament, ha de verificar:  
a) Que la sol·licitud està subscrita pel beneficiari dins del termini i en la forma escaient.  
b) Les escriptures, els títols de legitimació, els projectes tècnics, els permisos i les autoritzacions prèvies exigibles, o els documents acreditatius de la sol·licitud d'aquests últims, si és el cas.  
c) L'existència d'un dictamen d'elegibilitat que incloga l'adequació del projecte a l'EDLP i la viabilitat econòmica, tècnica o social d'aquest.  
d) L'acord de l'òrgan competent del GAL respecte de la inversió presentada, la proposta de percentatge i import d'ajuda que constaran en una acta formalitzada.  
e) Que la imputació del projecte és adequada a la naturalesa d'aquest i que l'import de les ajudes no supera els límits establits.  
f) L'existència d'una acta de comprovació de no inici de la despesa o inversió que assegure que la inversió no s'ha efectuat o iniciat abans de la sol·licitud.  
6. Les propostes de valoració emeses per la Junta Directiva del GAL, juntament amb els informes del responsable administratiu i financer i de control administratiu, s'han de remetre al servei amb competències en l'execució de l'Estratègia territorial rural de la Comunitat Valenciana, que haurà de revisar la documentació i ratificar, si és el cas, l'aprovació dels projectes, i emetre un informe de subvencionalitat preceptiu i vinculant.  
L'informe haurà de versar sobre l'adaptació de cadascun dels projectes a l'operació 19.2.1 del PDR-CV 2014-2020 i a la normativa en matèria de subvencions, el percentatge d'ajuda aplicable i l'import d'aquesta, de conformitat amb els criteris de prioritat establits en el programa de desenvolupament rural i en l'estratègia de desenvolupament local participatiu.  
7. L'òrgan instructor dels expedients d'ajuda elevarà la proposta de resolució, degudament motivada, a l'òrgan competent per a resoldre. La proposta de resolució ha d'expressar la relació de sol·licitants per als quals es proposa la concessió de l'ajuda, la quantia, la distribució per anualitats, si és el cas, així com de la inadmissió, el desistiment o les desestimacions de la resta de sol·licituds.  
  
Deu. Es modifica l'article 15 de l'Ordre 13/2018, que queda redactat així:  
Article 15. Criteris de selecció i priorització  
1. Les sol·licituds d'ajuda presentades es valoraran segons els criteris de selecció que determine el GAL que corresponga al municipi del beneficiari, i es recolliran en les EDLP respectives degudament aprovades per la direcció general competent en matèria de desenvolupament rural, i s'elaboraran tenint en compte els principis bàsics d'actuació establits pel Comité de Seguiment del PDR-CV 2014-2020, que recull l'annex III d'aquesta ordre.  
La puntuació màxima que es pot aconseguir és de 100 punts.  
2. L'aplicació dels criteris de selecció i priorització que es realitzarà serà aquesta:  
a) Cada GAL puntuarà totes les sol·licituds elegibles, i s'ordenaran de més a menys puntuació.   
b) Els expedients que no hagen arribat a la puntuació mínima establida, si és el cas, en els criteris de selecció de cada GAL es desestimaran.  
c) S'assignarà l'ajuda a concedir a cada sol·licitud d'acord amb la intensitat d'ajuda determinada en funció de la puntuació obtinguda, tal com s'estableix en les EDLP, i es proposarà l'aprovació dels expedients fins a esgotar el pressupost assignat a cada GAL en la convocatòria. La resta de sol·licituds es desestimaran per falta de pressupost.  
  
3. Per a resoldre les situacions d'empat de puntuació que puguen presentar-se en la confecció de la proposta de resolució, s'aplica el que establisca cada GAL en les EDLP. En cas que no hi haja criteris, es tindran en compte els criteris de desempat següents, aplicant aquest ordre:  
  
a) En primer terme, es prioritzen els projectes presentats en els municipis de més ruralitat, independentment que el projecte siga o no productiu, atenent la puntuació obtinguda pel municipi segons l'annex VI de l'Ordre 5/2016, d'11 d'abril.  
b) Si l'empat es produeix entre projectes de caràcter productiu, es prioritzen les empreses que hagen acreditat un percentatge major de discapacitats en relació amb la plantilla, a 31 de desembre de l'any anterior al de la presentació de la sol·licitud d'ajudes, de conformitat amb el que es preveu en el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
Si persisteix l'empat, es prioritzen les actuacions promogudes per persones beneficiàries que no hagen tingut cap ajuda Leader en les tres últimes convocatòries.  
Si persisteix l'empat, es prioritzen les actuacions que prevegen més creació de llocs de treball ocupats per dones.  
c) Si l'empat es produeix entre projectes no productius, es prioritzen les actuacions promogudes per persones beneficiàries que no hagen tingut cap ajuda Leader en les tres últimes convocatòries.  
d) Si l'empat es produeix entre un projecte productiu i un no productiu, es prioritzen les actuacions promogudes per persones beneficiàries que no hagen tingut cap ajuda Leader en les tres últimes convocatòries.  
e) En última instància s'aplica a tota classe de projectes: si persisteix la situació d'empat, el desfarà l'anterior data de presentació de la sol·licitud (dia i hora).  
  
Onzé. Es modifica l'article 16 de l'Ordre 13/2018, que queda redactat així:  
Article 16. Inadmissió i desistiment  
1. L'incompliment dels requisits no corregibles o del termini de presentació de sol·licituds que estableixen les bases reguladores comporta la inadmissió de la sol·licitud.  
2. A l'efecte anterior, es considera inadmissió l'incompliment dels requisits no corregibles que estableix l'article 5.2 d'aquestes bases.  
  
3. Comporta el desistiment de la sol·licitud la falta de presentació de qualsevol dels documents que estableix l'annex IV, fase 1, o la falta d'esmena dels requisits esmenables, dins del termini de 10 dies a comptar des de l'endemà de rebre la notificació del requeriment, tal com assenyala l'apartat 2 de l'article 13 d'aquesta ordre.  
  
4. La persona sol·licitant pot desistir per escrit de la sol·licitud de subvenció, abans de la concessió, i l'òrgan instructor ha d'acceptar-la.  
  
  
Dotzé. Es modifica l'article 17 de l'Ordre 13/2018, que queda redactat així:  
Article 17. Resolució de les ajudes  
1. Segons el que s'estableix en l'article 14, el servei competent en l'execució de l'Estratègia territorial rural de la Comunitat Valenciana elevarà la proposta de resolució de concessió a la direcció general amb competències en polítiques de desenvolupament rural, degudament motivada i efectuada segons els criteris de valoració que estableixen aquestes bases.  
2. Les sol·licituds les resoldrà la persona titular de la direcció general competent en polítiques de desenvolupament rural, segons l'Acord de 26 d'abril de 2012, pel qual es deleguen les funcions d'autorització del pagament de fons FEADER entre l'Agència Valenciana de Foment i Garantia Agrària (AVFGA), com a organisme pagador, i els diferents òrgans administratius de la Conselleria d'Agricultura, Pesca, Alimentació i Aigua, així com de la Conselleria d'Infraestructures, Territori i Medi Ambient, i de la Conselleria de Governació.  
Quan l'ajuda es concedisca en règim de minimis, en la resolució de concessió de l'ajuda s'informarà cada beneficiari de l'import previst de l'ajuda equivalent de subvenció, brut, així com del seu caràcter de minimis, i es farà referència expressa al Reglament (UE) núm. 1407/2013.  
  
3. El termini màxim de resolució i notificació s'estableix en sis mesos, a comptar de la data de finalització del termini de presentació de sol·licituds, sense perjudici del que s'estableix en la Llei 39/2015, d'1 d'octubre. La falta de resolució en termini pot entendre's desestimada.  
4. Les resolucions de concessió, que contindran les condicions particulars de l'ajuda, es notificaran a cadascun dels beneficiaris. No obstant això, la resolució de la convocatòria es publicarà en el Diari Oficial de Generalitat Valenciana.  
5. Les resolucions individuals de concessió de les sol·licituds, motivades i fonamentades degudament, establiran: la inversió subvencionable, les reduccions efectuades a la inversió sol·licitada per considerar-se no elegible, la quantia de les ajudes concedides com a percentatge de la inversió subvencionable, l'administració o administracions que financen les ajudes (comunitària, nacional i autonòmica) i els percentatges de participació d'aquestes, les anualitats en què es distribueixen d'acord amb el pla d'inversió presentat en la sol·licitud i el termini concedit en cada anualitat per a comunicar l'efectuació de la inversió i per a justificar el pagament de les inversions fetes. Quan l'informe de subvencionalitat incloga condicions particulars, aquest es notificarà al beneficiari junt amb la resolució de concessió de l'ajuda, a fi que puga complir aquestes condicions.  
6. La resolució posarà fi a la via administrativa, i contra aquesta podrà interposar-se potestativament un recurs de reposició davant de la persona titular de la Direcció de l'Agència Valenciana de Foment i Garantia Agrària (AVFGA), o directament un recurs contenciós administratiu davant dels jutjats contenciosos administratius de la Comunitat Valenciana.  
  
Tretze. Es modifica l'article 18 de l'Ordre 13/2018, que queda redactat així:  
Article 18. Sol·licitud de pagament de l'ajuda concedida i justificació de les despeses  
1. Les sol·licituds de pagament i la documentació que les acompanya s'han de presentar preferentment en els registres dels òrgans administratius als quals es dirigisquen, i es poden presentar també en qualsevol dels registres previstos en la legislació reguladora del procediment administratiu comú. Les sol·licituds s'han de dirigir a la direcció general amb competències en polítiques de desenvolupament rural.  
Les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, així com els sol·licitants que, sense estar-hi obligades, opten per aquesta via, han de presentar les sol·licituds telemàticament a través de la seu electrònica de la Generalitat.  
Una vegada esgotat el termini de justificació sense que el beneficiari presente la documentació completa i correcta, se'ls requerirà que la presenten en el termini improrrogable de 15 dies hàbils.  
2. D'acord amb l'esmentat acord de 26 d'abril de 2012, la direcció general competent en polítiques de desenvolupament rural exerceix, per delegació de l'AVFGA com a organisme pagador, les funcions d'autorització de pagaments, així com la pràctica dels controls, fet que caldrà fer constar expressament quan les resolucions s'adopten en virtut d'aquesta delegació.  
3. Tota la documentació de l'expedient, així com les factures i els justificants acreditatius del pagament, ha d'anar a nom del beneficiari de l'ajuda.  
4. Les factures i els justificants acreditatius de pagament han de ser de data posterior a la visita de no inici d'obres i anteriors al termini màxim de justificació concedit al beneficiari en cada anualitat per a presentar la justificació de la inversió realitzada, establit en la resolució de concessió, excepte el que preveu l'apartat 4 de l'article 7. Els justificants han d'indicar amb tota claredat a quins conceptes del pressupost previst, presentat en la sol·licitud, es refereixen. La persona beneficiària ha de fer el pagament directament al proveïdor del bé o servei.  
  
5. No s'admeten els pagaments en metàl·lic, i els rebuts d'aquests pagaments es poden considerar vàlids per a la justificació de despeses elegibles.  
6. L'import definitiu de la subvenció es liquidarà aplicant al cost de la inversió efectivament executada per la persona beneficiària, que resulte subvencionable de conformitat amb la justificació presentada, el percentatge de finançament establit en la resolució de concessió, sense que en cap cas puga sobrepassar la quantia del pagament l'import de la resolució de concessió. En cas d'haver-hi diverses anualitats en l'execució d'un projecte, el pagament corresponent a cada anualitat no pot superar el límit màxim establit en la resolució de concessió.  
  
7. Les inversions destinades a obres han de justificar-se mitjançant certificats d'acord amb el projecte presentat, i es poden fer pagaments relatius a aquestes segons les anualitats establides en la resolució de concessió de l'ajuda.  
8. No obstant el que s'estableix l'apartat anterior, si la persona beneficiària no justifica la totalitat de les inversions aprovades en la resolució de concessió, i sempre que hagen assolit les finalitats del projecte aprovat i, si és el cas, complida l'obligació d'execució d'almenys el 70 % de la inversió subvencionada, s'ha d'aplicar el percentatge de subvenció concedit en la resolució sobre la despesa correctament justificada, sense perjudici de les penalitzacions aplicables en virtut de l'article 19 d'aquestes bases reguladores.  
9. Els controls administratius de la sol·licitud de pagament els durà a terme el personal tècnic del GAL, sense perjudici del que s'estableix en l'apartat 12 d'aquest article. S'exceptuen les sol·licituds de pagament el beneficiari del qual siga el GAL, que els efectuarà personal tècnic del servei competent en l'execució de l'Estratègia territorial rural de la Comunitat Valenciana. Aquests controls comprendran així mateix una verificació i comprovació mitjançant una visita in situ, amb l'alçament d'una acta de les inversions i/o actuacions realitzades, i aquest control s'ha de dur a terme prèviament al pagament.  
En aquests controls s'ha de garantir si s'han efectuat o no les obres o actuacions objecte de l'ajuda, si la seua destinació és la que preveu la concessió de l'ajuda i si el projecte subvencionat està en ple funcionament, així com la coherència de les factures presentades amb les actuacions executades i si s'han complit les obligacions del beneficiari. També cal comprovar si s'han adquirit béns mobles o equipament objecte de subvenció, mitjançant la identificació d'aquests. Quan es tracte de l'anualitat inicial o d'anualitats intermèdies, s'ha de verificar que s'estan executant les actuacions objecte de l'ajuda, en coherència amb el compte justificatiu presentat pel beneficiari.  
10. El GAL, una vegada verificades les inversions i les despeses i revisada la documentació que s'estableix en l'annex V d'aquesta ordre, avaluarà si el projecte ha patit modificacions i determinarà l'import de l'ajuda que s'ha de pagar.  
11. Per a cada expedient, el responsable administratiu i financer del GAL ha de certificar el compliment dels requisits exigits al beneficiari mitjançant un control administratiu consistent en la comprovació de la documentació presentada en la sol·licitud de pagament i, si és el cas, la documentació que s'haja requerit per a garantir els requisits de concessió.  
Posteriorment s'emet un informe que ha d'aprovar la junta directiva del GAL.  
12. Aquest informe, juntament amb el certificat emés pel responsable administratiu i financer del GAL, l'informe de control administratiu i altres documents que figuren en el Manual de procediment de l'ajuda, els ha de remetre el GAL a la direcció general amb competències en polítiques de desenvolupament rural, en el termini màxim de dos mesos des de la data d'entrada de la sol·licitud de pagament.  
El servei amb competències en l'execució de l'Estratègia territorial rural de la Comunitat Valenciana comprovarà d'ofici el compliment dels requisits per a accedir al pagament de l'ajuda, d'acord amb la documentació remesa pel GAL, i la informació disponible en les bases de dades i els registres. A aquest efecte, les persones beneficiàries han de facilitar tota la informació complementària que els requerisca tant la direcció general competent com el GAL.  
Per a això, l'òrgan instructor efectuarà una comprovació del contingut de diferents expedients de sol·licitud de pagament, mitjançant una mostra que se seleccionarà segons el que estableix el Manual de procediment de l'operació 19.2.1.  
13. Les persones beneficiàries, per a rebre l'import de les subvencions, han d'estar al corrent de les obligacions amb l'Administració tributària i la Seguretat Social en el moment que l'òrgan competent en polítiques de desenvolupament rural faça les comprovacions corresponents amb l'Agència Estatal d'Administració Tributària i la Tresoreria General de la Seguretat Social, així com no tindre deutes de cap mena amb la Generalitat. No és necessari aportar els certificats acreditatius en el cas de l'autorització a l'òrgan competent en desenvolupament rural a què es refereix l'article 6.1.g.  
14. Les persones beneficiàries estan obligades a facilitar tota la informació que els requerisca la Intervenció General de la Generalitat, la Sindicatura de Comptes o altres òrgans competents, d'acord amb el que s'estableix en la Llei 1/2015, de 6 de febrer.  
15. Una vegada completat l'expedient de pagament, el servei competent en l'execució de l'estratègia territorial rural de la Comunitat Valenciana farà una proposta de pagament a la persona titular de la direcció general competent en polítiques de desenvolupament rural, que haurà de resoldre sobre el pagament de l'anualitat de l'ajuda o, si és el cas, de la totalitat de l'ajuda.  
16. En aplicació de l'article 64 del Reglament (UE) núm. 1306/2013, en relació amb els articles 35 i 36 del Reglament (UE) núm. 640/2014, després de l'estudi de l'admissibilitat de la sol·licitud de pagament, s'aplicaran, si és el cas, les sancions establides en els termes que preveuen els articles esmentats, i s'aplicaran segons el que s'estableix en el Manual de procediment de l'ajuda.  
En cas d'incompliment de normes relacionades amb la contractació pública, es prenen com a referència els percentatges que indica l'annex de la Decisió de la Comissió de 19 de desembre de 2013, relativa a l'establiment i l'aprovació de les directrius per a determinar les correccions financeres que haja d'aplicar la Comissió a les despeses finançades per la Unió en el marc de la gestió compartida.  
  
  
Catorze. Es modifica l'article 19 de l'Ordre 13/2018, que queda redactat així:  
Article 19. Regles per a la liquidació de les ajudes  
1. Únicament s'ha d'abonar la totalitat de la subvenció concedida si l'operació d'inversió s'ha justificat íntegrament; altrament, només s'ha d'abonar la part de la subvenció proporcional als justificants de despesa aportats. El beneficiari, en la sol·licitud, ha de quantificar l'import que sol·licita com a inversió justificada. El servei competent en l'execució de l'estratègia territorial rural de la Comunitat Valenciana examinarà la documentació remesa pel GAL i determinarà els imports que resulten subvencionables després de fer els controls administratius, sense perjudici de l'aplicació d'alguna de les dues reduccions que preveu aquest article, quan siga procedent.  
2. Reducció motivada per diferències entre la sol·licitud de pagament i l'import justificat:  
De conformitat amb l'article 63 del Reglament (UE) núm. 809/2014, de la Comissió, de 17 de juliol de 2014, si l'import fixat pel beneficiari en la sol·licitud de pagament supera en més d'un 10 % l'import efectivament pagable corresponent a la inversió justificada després dels controls administratius corresponents, s'aplica una sanció administrativa mitjançant una reducció equivalent a la diferència entre tots dos imports, i es farà sobre l'import del pagament corresponent a la inversió efectivament justificada.  
Aquesta mateixa reducció s'aplica a les despeses no admissibles detectades durant els controls sobre el terreny.  
A l'efecte d'aplicar la reducció que preveu aquest apartat, en el cas que la quantitat inclosa en la sol·licitud de pagament siga superior a la quantitat concedida, es considerarà com a import sol·licitat l'import concedit.  
L'aplicació d'aquesta reducció, en cas que siga procedent, s'aplica en cada sol·licitud de pagament. Així mateix, en cas que siga procedent s'aplica després del control sobre el terreny de tota l'operació objecte de subvenció, i s'aplica en aquest cas segons establisca el Manual de procediment de l'ajuda.  
No obstant això, no s'apliquen sancions quan el beneficiari puga demostrar, a satisfacció de l'autoritat competent, que no és responsable de la inclusió de l'import no admissible o quan l'autoritat competent arribe d'una altra manera a la convicció que el beneficiari no n'és responsable.  
3. Reducció motivada per diferències entre l'import subvencionable i l'import justificat  
a) En cas que l'import justificat subvencionable siga igual o superior a la quantitat concedida, l'import a pagar s'ha d'ajustar a la quantitat concedida.  
b) Si l'import pagable al beneficiari després de l'examen de l'admissibilitat de la despesa és inferior a la quantitat concedida en els percentatges següents, s'han d'aplicar aquestes reduccions en el pagament:  
1r. L'import justificat i subvencionable és inferior al concedit inicialment, però arriba al 70 % o el supera. La subvenció abonable es calcularà aplicant a la subvenció justificada i admissible el percentatge de subvenció aprovat.  
2r. L'import justificat i subvencionable és inferior al 70 % del concedit inicialment, però igual o superior al 50 % d'aquesta quantitat. La subvenció que cal abonar es calcula aplicant a la inversió justificada i admissible un percentatge de subvenció igual a la meitat de l'aprovat inicialment.  
3r. L'import justificat i subvencionable és inferior al 50 % del concedit inicialment. La persona interessada perd el dret a la subvenció.  
  
La reducció que preveu el present apartat no és aplicable en el cas que la diferència entre la quantitat subvencionable i la justificada es dega a l'aplicació d'un procediment de licitació, en cas que el beneficiari siga una persona jurídica pública.  
4t. L'aplicació de les reduccions que preveuen els apartats 2 i 3 del present article s'ha d'ajustar a les normes següents:  
a) En qualsevol dels supòsits de desviació a la baixa en fase de justificació respecte de la concessió o la sol·licitud de pagament, si la inversió no és operativa, no s'ha de formalitzar cap abonament.  
b) En cas que siguen aplicables conjuntament els dos apartats, únicament s'ha d'aplicar el que implique una reducció superior.  
c) L'aplicació de les reduccions que preveuen els apartats anteriors no té caràcter sancionador i es considera compatible amb l'aplicació del règim sancionador que estableix la Llei general de subvencions, quan siga procedent.  
  
Quinzé. Es modifica l'article 24 de l'Ordre 13/2018, que queda redactat així:  
Article 24. Controls administratius de les sol·licituds d'ajuda i pagament  
1. Sense perjudici del que es disposa en els articles 13, 14 i 18, els controls administratius de les sol·licituds d'ajuda, que durà a terme el GAL i supervisarà l'òrgan instructor, inclouran, entre altres, les comprovacions següents:  
a) L'elegibilitat de l'actuació per a la qual se sol·licita l'ajuda i, especialment, la situació sobre l'inici o les actuacions objecte de la petició.  
b) El compliment del que preveu el Programa de desenvolupament rural de la Comunitat Valenciana 2014-2020 i l'Estratègia de desenvolupament local participatiu del GAL.  
c) La conformitat de la inversió per a la qual se sol·licita l'ajuda amb les disposicions nacionals i les normes comunitàries relatives a ajudes públiques.  
2. Sense perjudici del que disposen els articles 13, 14 i 18, els controls administratius de les sol·licituds de pagament, que durà a terme el GAL i supervisarà l'òrgan instructor, inclouran també, entre altres, les comprovacions següents:  
a) L'execució de les actuacions auxiliades i el subministrament dels productes i/o els serveis previstos.  
b) L'autenticitat de les despeses declarades.  
c) La comparació de l'actuació executada finalment amb la que haja motivat la concessió de la subvenció.  
En el Pla anual de controls d'aquesta operació es poden establir visites de control addicionals.  
  
Setze. Es modifica l'article 27 de l'Ordre 13/2018, que queda redactat així:  
Article 27. Modificació de l'ajuda concedida per canvis del projecte inicial aprovat o del calendari d'anualitats  
1. El beneficiari pot sol·licitar una modificació del projecte inicial aprovat en la resolució de concessió. Per a això ha de presentar la sol·licitud al GAL com a mínim un mes abans de la data límit de justificació establida en la resolució de concessió, junt amb una justificació valorada de les circumstàncies que concorren en la modificació, així com una declaració responsable de no inici de la nova actuació abans de presentar la sol·licitud de modificació.  
2. El GAL ha d'informar sobre totes les modificacions de l'operació d'inversió aprovada i remetre l'informe d'aprovació o denegació a l'òrgan instructor, en el termini màxim de 15 dies després que el beneficiari presente la sol·licitud.  
3. Les modificacions entre capítols de despesa (honoraris tècnics, despeses d'execució d'obra i d'equipament) que suposen una variació inferior al 10 % de la inversió aprovada, les pot aprovar el GAL, sempre que les variacions entre capítols siguen inferiors al 10 % en valor absolut de la inversió aprovada.  
A aquest efecte, s'entén per variació de la inversió tant la inclusió de nous conceptes de despesa com tota variació d'un o diversos conceptes de despesa del pressupost aprovat inicialment, que computen conjuntament per a calcular el percentatge anterior. En tot cas, no s'admeten modificacions que alteren l'objectiu final del projecte en els termes sol·licitats per l'interessat i aprovats per aquesta administració en la concessió de l'ajuda.  
4. En el cas de canvi de beneficiari o canvis en la localització de les inversions, el GAL n'ha d'informar i les ha d'aprovar la direcció general competent en polítiques de desenvolupament rural.  
5. Pel que fa a les variacions sobre la inversió inicialment aprovada i concedida, en un percentatge igual o superior al 10 % de la inversió aprovada, així com de qualsevol altra condició específica indicada en la resolució de concessió, el GAL n'ha d'informar i requereixen l'autorització prèvia de l'òrgan concedent, que ha de resoldre sobre aquestes. El projecte modificat ha de sotmetre's de nou a un informe del Servei de Supervisió de Projectes.  
La direcció general competent en polítiques de desenvolupament rural ha de resoldre sobre la modificació en el termini màxim d'un mes des de la recepció de l'informe del GAL, i tindre en compte la causa que ha originat la modificació, el manteniment de l'objectiu i la finalitat de les inversions previstes inicialment, i la possible alteració d'elements del barem considerats per a valorar la sol·licitud.  
A aquest efecte, s'entén per variació de la inversió tant la inclusió de nous conceptes de despesa com tota variació d'un o diversos conceptes de despesa del pressupost aprovat inicialment, que computen conjuntament per a calcular el percentatge anterior. En tot cas, no s'admeten modificacions que alteren l'objectiu final del projecte en els termes sol·licitats per l'interessat i aprovats per aquesta administració en la concessió de l'ajuda.  
6. Les modificacions que suposen un increment dels pressupostos aprovats per als projectes d'inversió no suposen un increment de la subvenció concedida.  
7. No s'admeten modificacions que afecten la puntuació atorgada en fase de valoració de la sol·licitud i la concessió posterior de l'ajuda.  
  
8. En el cas que, per circumstàncies sobrevingudes en l'activitat de la persona beneficiària, aquesta necessite una reprogramació de les anualitats de l'ajuda concedida, en el mateix termini que indica l'apartat 1 d'aquest article, s'ha de formular una sol·licitud de reajustament dirigida a la direcció general competent en polítiques de desenvolupament rural, i s'ha de presentar en el GAL. El GAL ha d'emetre un informe. A les sol·licituds de reajustament d'anualitats cal adjuntar un nou calendari i una justificació valorada de les circumstàncies que concorren en la modificació.  
L'òrgan competent en polítiques de desenvolupament rural ha de resoldre sobre la reprogramació sol·licitada en el termini màxim de dos mesos des de la presentació, tenint en compte la causa que ha originat la modificació, els compromisos ja contrets, i les disponibilitats de la dotació pressupostària de l'exercici de què es tracte.  
  
Dèsset. Es modifica la disposició addicional primera de l'Ordre 13/2018, que queda redactada així:  
Primera. Notificació i comunicació a la Comissió Europea  
En aplicació dels articles 1, 3 i 7 del Decret 128/2017, de 19 d'octubre, de procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que:  
1. El règim d'ajudes corresponents a les ajudes destinades a la creació d'empreses no agrícoles en zones rurals, previstes en la secció 1.1 de l'annex II d'aquesta ordre, queden fora de l'àmbit d'aplicació de l'article 42 del TFUE, per la qual cosa tenen la consideració d'ajudes d'estat. A l'efecte de l'exempció de la notificació individual d'aquestes a la Comissió, s'acullen al règim que preveuen el capítol 1 l'article 45 del Reglament (UE) núm. 702/2014, de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior, en aplicació dels articles 107 i 108 del TFUE. L'ajuda esmentada es va comunicar a la Comissió, i se li ha assignat el número de registre SA.50816.  
2. Les ajudes destinades a millores en empreses no agrícoles en zones rurals que preveu la secció 1.2 de l'annex II d'aquesta ordre queden excloses de l'àmbit d'aplicació de l'article 42 del TFUE, i tenen la consideració d'ajudes d'estat. Aquestes ajudes s'acullen al règim que preveuen el capítol I i l'article 14 del Reglament (UE) núm. 651/2014, de la Comissió, de 17 de juny, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea, modificat pel Reglament (UE) núm. 2020/972, de la Comissió, de 2 de juliol de 2020 (DO L 215, de 07.07.2020), i tenen la consideració d'ajudes regionals a la inversió. L'ajuda esmentada es va comunicar a la Comissió Europea i es va registrar amb el número SA.51387, i la seua vigència s'estén fins al 31 de desembre de 2020. Una vegada sol·licitada la pròrroga, es registra l'SA.62676, que amplia la mesura fins al 31 de desembre de 2023.  
3. Les ajudes per a la creació d'empreses o inversions en empreses dedicades a la indústria agroalimentària, per a la transformació i comercialització de productes agrícoles, ramaders i d'alimentació, que preveu l'annex I del TFUE (excloent-ne els productes de la pesca i l'aqüicultura), per a operacions d'inversió no superiors a 70.000 ?:  
  
a) Si el resultat és un producte inclòs en l'annex I del TFUE, s'acullen al que es disposa en l'article 81.2 del Reglament núm. 1305/2013, segons el qual els articles 107, 108 i 109 del TFUE no són aplicables als pagaments efectuats pels estats membres d'acord i de conformitat amb aquest reglament, dins de l'àmbit d'aplicació de l'article 42 del TFUE.  
  
b) Si el resultat és un producte no inclòs en l'annex I del TFUE: queden fora de l'àmbit d'aplicació de l'article 42 del TFUE, per la qual cosa tenen la consideració d'ajudes d'estat. A l'efecte de l'exempció de la notificació individual d'aquestes a la Comissió, s'acullen al règim que preveu el capítol I i en els apartats 2 a 10 de l'article 44 del Reglament (UE) 702/2014 (ajudes per a inversions relatives a la transformació de productes agrícoles en productes no agrícoles). L'ajuda esmentada s'ha comunicat a la Comissió i se li ha assignat el número de registre SA.50799.  
4. Les ajudes que s'acullen al Reglament (UE) núm. 702/2014 es van comunicar a la Comissió Europea i es van registrar amb el número SA.50024, i la seua vigència arriba fins al 31 de desembre de 2020. El Reglament (UE) 2020/2008 de la Comissió, de 8 de desembre de 2020, pel qual es modifiquen els Reglaments (UE) núm. 702/2014 i (UE) núm. 1388/2014 pel que fa al seu període d'aplicació i altres ajustos pertinents (DO L 414, de 09.12.2020), prorroga el període d'aplicació del Reglament (UE) núm. 702/2014 fins al 31 de desembre de 2022.  
  
5. El règim d'ajudes corresponent a les ajudes destinades a serveis bàsics i a la renovació de poblacions en les zones rurals s'acullen al que es disposa en l'article 20 del Reglament (UE) núm. 1305/2013, del Parlament Europeu i del Consell, de 17 de desembre de 2013, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER) i pel qual es deroga el Reglament (CE) núm. 1698/2005, del Consell, modificat pel Reglament (UE) 2020/2220, del Parlament Europeu i del Consell, de 23 de desembre de 2020, pel qual s'estableixen determinades disposicions transitòries per a l'ajuda del Fons Europeu Agrícola de Desenvolupament Rural (FEADER) i del Fons Europeu Agrícola de Garantia (FEAGA) en els anys 2021 i 2022 (DO L437/1, de 28.12.2020), a excepció de les ajudes de l'apartat 3.1 de l'annex II d'aquesta ordre quan es destinen a inversions en energies renovables i estalvi energètic en activitats productives, i les ajudes per a creació, millora o ampliació d'infraestructures per a xarxes de banda ampla d'alta velocitat, regulades en la secció 3.2 del mateix annex, que s'acullen al que disposa el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, modificat pel Reglament (UE) núm. 2020/972, de la Comissió, de 2 de juliol de 2020 (DO L 215, de 07.07.2020).  
  
6. El règim d'ajudes destinades a serveis bàsics i a la renovació de poblacions en les zones rurals incloses en els programes de desenvolupament rural de les comunitats autònomes espanyoles, referides a projectes productius, ha sigut notificat conjuntament per l'Estat espanyol a la Comissió, i se li ha assignat el número de registre SA. 42508 (2015/N). El règim d'ajuda s'aplica durant el període comprés entre la data d'aprovació per la Comissió i el 31 de desembre de 2023. Cal assenyalar que aquesta notificació conjunta no inclou les ajudes de l'apartat 1.b i 1.c de l'article 20 del Reglament 1305/2013, això és: les inversions en la creació, millora o ampliació de tota mena de xicotetes infraestructures, entre aquestes, les inversions en energies renovables i en l'estalvi energètic (article 20 1.b) i les infraestructures de banda ampla, en particular la seua creació, millora i ampliació, les infraestructures de banda ampla passives i l'oferta d'accés a la banda ampla i a solucions d'administració pública electrònica (article 20.1.c.  
  
  
Díhuit. S'introdueix una disposició addicional tercera, que queda redactada així:  
Tercera. Informació bàsica sobre protecció de dades de caràcter personal i transparència.  
1. El procediment administratiu derivat d'aquesta norma comporta el tractament de dades de caràcter personal en el marc del que disposa el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. La informació relativa al tractament de les dades de caràcter personal està disponible en el Registre d'activitats de tractament publicat en la pàgina web de la conselleria competent en matèria d'agricultura (https://agroambient.gva.es/va/registre-de-tractaments). Concretament, la informació bàsica del tractament s'indicarà en la convocatòria d'ajudes corresponent.  
3. Quan la persona sol·licitant o, el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels aspectes següents:  
  
a) La comunicació d'aquestes dades a l'Administració per a tractar-les en l'àmbit de les seues competències i d'acord amb els fins del procediment.  
b) La possibilitat que l'Administració faça consultes relacionades amb les seues dades per a comprovar-ne, entre altres aspectes, la veracitat. Si aquesta consulta requereix una autorització per llei per part de les persones les dades de les quals cal consultar, la persona sol·licitant o el seu representant legal ha d'haver recaptat aquesta autorització, que ha d'estar disponible a requeriment de l'Administració en qualsevol moment.  
c) Del dret d'oposició que l'assisteix al fet que l'Administració tracte les seues dades, i en aquest cas ha de comunicar aquesta oposició a l'Administració als efectes oportuns.  
4. En compliment de l'article 3 de la Llei 19/2013, de 9 de desembre, de transparència, accés a la informació pública i bon govern; de l'article 3 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, i de l'article 18 de la Llei general de subvencions, les entitats beneficiàries d'una subvenció han de complir aquestes obligacions de transparència:  
  
a) En el cas d'entitats que perceben durant el període d'un any ajudes o subvencions públiques en una quantia superior a 100.000 euros, o quan almenys el 40 % del total dels seus ingressos anuals tinguen caràcter d'ajuda o subvenció pública, sempre que arriben com a mínim a la quantitat de 5.000 euros, han de complir les obligacions de publicitat activa que recull el capítol II del títol I de la Llei 19/2013, de 9 de desembre. En particular, han de publicar, en els termes que preveuen els principis generals de l'article 5 d'aquesta llei, la informació institucional i organitzativa de l'article 6 i l'econòmica i pressupostària de l'article 8 d'aquesta.  
b) Les entitats que perceben durant el període d'un any ajudes o subvencions, de l'Administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per un import superior a 10.000 euros, han de fer la publicitat adequada a aquesta, i indicar-hi almenys l'entitat pública concedent, l'import rebut i el programa, l'activitat, la inversió o l'actuació subvencionada. La difusió d'aquesta informació s'ha de fer preferentment en les pàgines web corresponents. En cas que no disposen de pàgina web en què fer la publicitat, poden complir aquesta obligació en el portal que pose a la seua disposició l'òrgan concedent. Per a això, durant el període de justificació de l'ajuda concedida, han de comunicar-ho a l'entitat concedent perquè li done publicitat en el web corresponent.  
  
c) Sense perjudici de les obligacions anteriors, tots els beneficiaris de la subvenció han de donar la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l'activitat subvencionada.  
  
  
Dènou. Es modifica l'annex II de l'Ordre 13/2018, que queda redactat així:  
Annex II  
Accions incloses en la submesura 19.2, «Implementació de les operacions d'acord amb l'estratègia de desenvolupament local participatiu»  
Secció 1. Ajudes destinades a empreses per a activitats no agrícoles en zones rurals  
1.1. Creació d'empreses per a activitats no agrícoles en zones rurals  
  
a) Beneficiaris: persones físiques, microempreses, petites empreses i agricultors o membres d'una unitat familiar d'una explotació que diversifiquen les seues activitats en àmbits no agrícoles.  
b) Actuacions subvencionables  
1. Les inversions i despeses subvencionables que, vist el pla empresarial, resulten necessàries per a la creació de l'empresa. Són despeses subvencionables:  
- Despeses de constitució i establiment d'una societat (permisos, llicències, notaria, registre).  
- La construcció, adquisició o millora de béns immobles, i únicament són subvencionables els terrenys fins a un 10 % com a màxim dels costos totals subvencionables de l'operació.  
- La compra de maquinària nova o equipament, incloent-hi programes i aplicacions informàtics, i disseny i programació de webs.  
- Els costos generals relacionats amb els punts anteriors, com ara honoraris d'arquitectes, enginyers, consultors, estudis de viabilitat, estudis d'eficiència energètica, drets de patents, amb els límits que estableix l'article 7.4 d'aquesta ordre.  
- La compra i adaptació de vehicles (destinats a persones amb diversitat funcional) per al transport de mercaderies lligades a l'activitat productiva de l'empresa.  
2. No són despeses subvencionables les que preveu l'article 7.5 d'aquesta ordre.  
c) Condicions d'admissibilitat  
1. L'operació ha de ser viable tècnicament i econòmicament. La persona sol·licitant ha de presentar, conjuntament amb la sol·licitud de l'ajuda, un pla de viabilitat empresarial, que incloga:  
- Una descripció de la situació econòmica de partida, amb la indicació dels edificis i les instal·lacions, la maquinària i els rendiments econòmics, així com una estimació dels llocs de treball a crear per sexe i edat, i el tipus de contracte (temporal o indefinit).  
- Les fases i els objectius per al desenvolupament de les noves activitats. S'ha d'indicar el % que suposa cada objectiu, de manera que això permeta avaluar l'execució del pla empresarial.  
  
- Objectius que es pretén aconseguir i fases d'execució de les actuacions per a assolir-los.  
- Fonts de finançament de la inversió.  
- Detalls de les actuacions necessàries per a desenvolupar l'activitat, com ara dades de les inversions, la formació o l'assessorament.  
  
- Estudi econòmic de viabilitat.  
2. L'execució del pla empresarial s'ha d'iniciar en un termini màxim de nou mesos a partir de la data de la resolució de concessió de l'ajuda.  
  
S'entendrà que el pla empresarial està iniciat quan es complisquen aquestes condicions:  
- Alta en l'epígraf corresponent del cens d'activitats econòmiques (IAE).  
- Alta en el règim corresponent de la Seguretat Social segons l'activitat econòmica corresponent al pla empresarial.  
El pla empresarial s'ha de desenvolupar segons el contingut establit en l'annex corresponent previst en la convocatòria d'aquestes ajudes. Aquest pla ha de demostrar la viabilitat econòmica i tècnica de l'empresa, i s'han d'aplicar per a això condicions de mercat. L'estimació de les rendes generades per l'empresa ha de ser superior a l'indicador públic de renda d'efectes múltiples (IPREM) per a l'any de la sol·licitud. Abans de l'últim pagament, s'han d'avaluar els avanços del pla empresarial pel que fa a l'execució correcta de les activitats previstes en aquest.  
3. Quan el membre d'una unitat familiar d'una explotació agrícola siga una persona jurídica o un grup de persones jurídiques, aquest membre ha d'exercir una activitat agrícola en l'explotació en el moment en què es presente la sol·licitud d'ajuda.  
4. L'ajuda no s'ha de dirigir a la compra d'empreses.  
d) Import de l'ajuda  
1. Les ajudes tenen la consideració de subvenció de capital, i seran de fins a 70.000 euros per persona física o jurídica beneficiària.  
2. L'ajuda es pagarà com a mínim en dos trams al llarg d'un període màxim de tres anys. El pagament de l'últim tram estarà supeditat a l'execució correcta del pla empresarial.  
- El pla empresarial preveurà com a mínim dues anualitats i un màxim de tres. Cada any només es pot presentar una sol·licitud de pagament.  
- S'efectuarà un primer pagament de l'ajuda quan el pla empresarial s'haja iniciat, segons el que s'estableix en l'apartat c, i amb una justificació prèvia de la inversió realitzada, i es farà el pagament corresponent, i l'import màxim a pagar serà el que establisca l'anualitat concedida, en cas de fer una inversió superior a l'establida en el pla empresarial per a aquesta anualitat.  
- En l'última anualitat s'ha de justificar l'execució correcta de les activitats previstes en el pla empresarial. Abans de l'últim pagament s'ha d'avaluar el compliment del pla empresarial pel que fa a les activitats previstes en aquest, mitjançant un control administratiu que inclourà una visita in situ, d'acord amb el pla de controls en vigor. S'entén que es compleixen les activitats previstes si en el control es comprova que es compleix un mínim del 85 % de les activitats previstes en el pla empresarial. Aquesta avaluació s'ha de dur a terme tenint en compte el grau de consecució dels objectius plantejats en el pla empresarial.  
  
e) Demarcació i particularitats  
1. Creació d'empresa destinada a: establiments hotelers, cases rurals o altres establiments turístics.  
És subvencionable la creació de nous establiments turístics rurals en els llocs on es detecte una certa necessitat, per a evitar així la concentració excessiva de l'oferta. Aquest aspecte ha de quedar justificat adequadament en la sol·licitud del beneficiari. Cal tindre en compte aquests aspectes:  
Agroturisme: poden ser objecte de subvenció les inversions en explotacions agrícoles amb la finalitat de potenciar l'agroturisme.  
  
2. No és subvencionable la construcció d'hotels rurals.  
1.2. Millora en empreses per a activitats no agrícoles en zones rurals  
  
a) Beneficiaris: persones físiques, microempreses i pimes  
b) Actuacions subvencionables  
1. Les actuacions han d'encaminar-se principalment a afavorir l'ampliació i modernització de microempreses i pimes ja creades, dins de qualsevol sector econòmic, a excepció del sector agroalimentari, i dels que preveu l'article 7.5.p.  
2. Són despeses subvencionables:  
- La construcció, l'adquisició o la millora de béns immobles, i únicament són subvencionables els terrenys fins a un 10 % com a màxim dels costos totals subvencionables de l'operació.  
- La compra de maquinària nova o equipament, incloent-hi programes i aplicacions informàtics, i disseny i programació de webs.  
- Els costos generals relacionats amb els punts anteriors, com ara honoraris d'arquitectes, enginyers, consultors, estudis de viabilitat, estudis d'eficiència energètica, drets de patents, amb els límits que estableix l'article 7.4 d'aquesta ordre.  
- La compra i adaptació de vehicles (destinats a persones amb diversitat funcional) per al transport de mercaderies lligades a l'activitat productiva de l'empresa.  
3. No són despeses subvencionables les que preveu l'article 7.5 d'aquesta ordre.  
c) Condicions d'admissibilitat  
1. La persona beneficiària ha de presentar, juntament amb la sol·licitud d'ajuda, un pla de viabilitat del projecte presentat que incloga:  
- Una descripció de la situació de partida amb la indicació dels edificis i les instal·lacions, la maquinària i els rendiments econòmics, així com una indicació dels llocs de treball a crear i/o l'ampliació de jornada que comporta l'activitat, distingint per sexe i edat, i tipus de contracte (temporal o indefinit).  
- Objectius que es pretén aconseguir i fases d'execució de les actuacions per a assolir-los.  
- Anàlisi de la inversió, l'organització i qualsevol altra mesura requerida per al desenvolupament de l'activitat.  
2. La sol·licitud d'ajuda ha de contindre: nom i grandària de l'empresa, descripció del projecte (incloent-hi les dates d'inici i finalització), ubicació del projecte, llista de costos del projecte, tipus d'ajuda i l'import del finançament públic necessari per al projecte.  
3. Les empreses beneficiàries han de ser viables tècnicament i econòmicament. S'han de presentar els comptes anuals corresponents a l'últim exercici depositat en el Registre Mercantil o en el que corresponga, previs a la sol·licitud de la subvenció, d'acord amb el Pla general de comptabilitat i altres normes de l'Institut de Comptabilitat i Auditoria de Comptes. En el cas de persones físiques, l'última declaració de l'Impost sobre la Renda de les Persones Físiques. En el cas d'entitats en règim d'atribució de rendes (comunitats de béns i societats civils), s'han d'aportar els models de declaració de les rendes obtingudes per aquestes en l'últim any previ a la sol·licitud de l'ajuda, aprovats per l'Agència Estatal de l'Administració Tributària (AEAT).  
  
4. No es poden concedir ajudes a activitats relacionades amb l'exportació o destinades a l'establiment i funcionament d'una xarxa de distribució.  
5. Si les ajudes es destinen a la diversificació d'un establiment existent, els costos subvencionables han de superar com a mínim el 200 % del valor comptable dels actius que es reutilitzen, registrats en l'exercici fiscal anterior a l'inici dels treballs.  
6. Els actius immaterials són admissibles per al càlcul dels costos d'inversió si compleixen aquestes condicions: a) utilitzar-se exclusivament en l'establiment beneficiari de l'ajuda; b) ser amortitzables; c) adquirir-se en condicions de mercat a tercers no relacionats amb el beneficiari, i d) incloure's entre els actius de l'empresa beneficiària i quedar associats amb el projecte a què es destina l'ajuda durant almenys cinc anys.  
7. La persona beneficiària de l'ajuda ha d'aportar una contribució financera mínima del 25 % dels costos subvencionables, bé a través de recursos propis, bé mitjançant finançament extern exempt de qualsevol mena d'ajuda.  
8. La persona beneficiària ha de confirmar que no s'ha traslladat, en els dos anys anteriors a la sol·licitud de l'ajuda, a l'establiment en què tindrà lloc la inversió inicial per a la qual sol·licita l'ajuda, i ha de comprometre's a no fer-ho durant un període de dos anys des que s'haja completat la inversió inicial per a la qual se sol·licita l'ajuda.  
9. Les ajudes que regula aquest apartat s'acullen al que es disposa en el capítol I i en l'article 14 del Reglament (UE) núm. 651/2014. No poden acollir-se a aquestes ajudes els sectors que preveuen els apartats 2 a 5 de l'article 1 del reglament esmentat, amb referència especial a les empreses en crisi i les ajudes concedides a beneficiaris que estiguen subjectes a una ordre de recuperació pendent després d'una decisió de la Comissió que haja declarat l'ajuda il·legal i incompatible amb el mercat interior, a excepció dels règims d'ajudes destinats a reparar els perjudicis causats per determinats desastres naturals.  
d) Import de l'ajuda  
1. Les ajudes tenen la consideració de subvenció de capital i són de fins al 20 % del cost total de l'activitat subvencionada per a mitjanes empreses (amb una subvenció màxima de 14.000 euros), i el 30 % per a persones físiques, microempreses i petites empreses (amb una subvenció màxima de 21.000 euros).  
2. No es pot concedir l'ajuda si l'import ajustat de l'ajuda, considerat aquest com l'import d'ajuda màxim que es pot autoritzar per a un gran projecte d'inversió, supera l'import que s'obtinga de la fórmula següent:  
Import màxim de l'ajuda = R × (A + 0,50 × B + O × C),  
on:  
R: intensitat màxima d'ajuda aplicable a la zona en qüestió, establida en el mapa d'ajudes regionals aprovat i que estiga en vigor en la data de concessió de l'ajuda (10 %), excloent-ne la intensitat de l'ajuda incrementada per a les pimes.  
A: 50 milions d'euros inicials dels costos subvencionables.  
B: part dels costos subvencionables compresos entre 50 i 100 milions d'euros.  
C: part dels costos subvencionables per damunt de 100 milions d'euros.  
Aquest llindar màxim no pot eludir-se mitjançant la divisió artificial dels règims d'ajuda o dels projectes d'ajuda.  
3. La intensitat de l'ajuda en equivalent de subvenció bruta (import de la subvenció abans de qualsevol deducció fiscal o d'altres càrregues) no ha de ser superior a la intensitat màxima de l'ajuda establida en el mapa d'ajudes regionals (20 % per a mitjanes empreses, 30 % per a persones físiques, microempreses i petites empreses). En els grans projectes d'inversió, l'import de l'ajuda no pot excedir l'import ajustat de l'ajuda, calculat segons el mecanisme que preveu l'apartat d.2.  
  
e) Demarcació i particularitats  
1. Si l'objecte de la subvenció es destina a l'adquisició de béns mobles o immobles que ja s'han subvencionat, s'ha de deduir l'import ja subvencionat en aquests béns de l'import aprovat de la subvenció.  
  
2. La inversió ha de mantindre's en la ubicació considerada en la subvenció durant un període mínim de cinc anys tant per a béns mobles com béns immobles (deu anys per a allotjaments de turisme).  
  
3. En el cas d'empreses ja existents relatives a: establiments hotelers, cases rurals o altres establiments turístics.  
Són subvencionables les inversions per a la millora i modernització d'activitats turístiques, incloent-hi la creació de nous establiments turístics rurals en els llocs on es detecte una certa necessitat, per a evitar així concentració excessiva de l'oferta. Aquest aspecte ha de quedar justificat adequadament en la sol·licitud del beneficiari. Cal tindre en compte aquests aspectes:  
En la reforma s'exclouen les actuacions subvencionades en el període anterior de programació.  
Agroturisme: poden ser objecte de subvenció les inversions en explotacions agrícoles amb la finalitat de potenciar l'agroturisme.  
  
Secció 2. Ajudes per a la creació d'empreses o inversions en empreses dedicades a la indústria agroalimentària, per a la transformació i comercialització de productes agrícoles, ramaders i d'alimentació, previstos en l'annex I del TFUE (excloent-ne els productes de la pesca i l'aqüicultura), el resultat de les quals pot ser un producte no inclòs en aquest annex, per a operacions d'inversió no superiors a 70.000 euros, excloent-ne l'IVA.  
a) Beneficiaris: persones físiques, microempreses i pimes  
b) Actuacions subvencionables  
1. Les inversions i despeses subvencionables que, vist el pla empresarial, resulten necessàries per a la creació o el desenvolupament de l'empresa, per a operacions d'inversió no superiors a 70.000 euros, per a la transformació i la comercialització de productes agrícoles, ramaders i d'alimentació previstos en l'annex I del TFUE (amb exclusió dels productes de la pesca i l'aqüicultura), el resultat de les quals pot ser un producte no inclòs en aquest annex.  
2. Són despeses subvencionables:  
- La construcció, l'adquisició o la millora de béns immobles, i únicament són subvencionables els terrenys fins a un 10 % com a màxim dels costos totals subvencionables de l'operació.  
- La compra de maquinària nova o equipament (com a màxim serà el valor de mercat), incloent-hi programes i aplicacions informàtics, i disseny i programació de webs.  
- Els costos generals relacionats amb els punts anteriors, com ara honoraris d'arquitectes, enginyers, consultors, estudis de viabilitat, estudis d'eficiència energètica, drets de patents, amb els límits que estableix l'article 7.4 d'aquesta ordre.  
- La compra i adaptació de vehicles (destinats a persones amb diversitat funcional) per al transport de mercaderies lligades a l'activitat productiva de l'empresa.  
3. No són despeses subvencionables les que preveu l'article 7.5 d'aquesta ordre.  
c) Condicions d'admissibilitat  
1. L'operació ha de ser viable tècnicament i econòmicament. La persona sol·licitant ha de presentar, junt amb la sol·licitud de l'ajuda, un pla de viabilitat empresarial, que incloga almenys:  
- Una descripció de la situació de partida amb la indicació dels edificis i les instal·lacions, la maquinària i els rendiments econòmics, així com una indicació dels llocs de treball a crear i/o l'ampliació de jornada que comporta l'activitat, distingint per sexe i edat, i tipus de contracte (temporal o indefinit).  
- Objectius que es pretén aconseguir i fases d'execució de les actuacions per a assolir-los.  
- Anàlisi de la inversió, l'organització i qualsevol altra mesura requerida per a desenvolupar l'activitat.  
- Estudi econòmic de viabilitat.  
2. La sol·licitud d'ajuda ha de contindre: nom i grandària de l'empresa, descripció del projecte (incloent-hi les dates d'inici i finalització), ubicació del projecte, llista de costos del projecte, tipus d'ajuda i l'import del finançament públic necessari per al projecte.  
3. Quan el resultat del procés de transformació i/o comercialització siga un producte no previst en l'annex I del TFUE, d'acord amb el que es disposa en l'article 1.1 a i el Reglament (UE) 702/2014, han de ser microempreses i pimes actives en el sector agrícola.  
  
4. El Reglament (UE) 702/2014 no es pot aplicar als règims d?«Ajudes per a inversions relatives a la transformació i comercialització de productes agrícoles en no agrícoles» que tinguen com a pressupost anual mitjà de les ajudes estatals una quantitat superior a 150 milions d'euros.  
5. Les ajudes per a inversions relatives a la transformació i/o comercialització de productes agrícoles en productes no agrícoles no és aplicable a les ajudes individuals que tinguen un equivalent de subvenció bruta (import de la subvenció abans de qualsevol deducció fiscal o d'altres càrregues) que supere el llindar de 7,5 milions d'euros per projectes d'inversió. Aquest llindar no es pot eludir mitjançant la divisió artificial dels règims d'ajudes o dels projectes d'ajudes.  
6. L'ajuda no s'ha de dirigir a la compra d'empreses.  
7. En el cas d'ajudes destinades al desenvolupament d'empreses ja existents, aquestes han de ser viables tècnicament i econòmicament. S'han de presentar els comptes anuals corresponents a l'últim exercici depositat en el Registre Mercantil o en el que corresponga, previs a la sol·licitud de la subvenció, d'acord amb el Pla general de comptabilitat i altres normes de l'Institut de Comptabilitat i Auditoria de Comptes. En el cas de persones físiques, s'ha d'aportar l'última declaració de l'Impost sobre la Renda de les Persones Físiques. En el cas d'entitats en règim d'atribució de rendes (comunitats de béns i societats civils), s'han d'aportar els models de declaració de les rendes obtingudes per aquestes en l'últim any previ a la sol·licitud de l'ajuda, aprovats per l'Agència Estatal de l'Administració Tributària (AEAT).  
  
8. Les inversions han de ser conformes a la normativa de la Unió Europea i a la legislació nacional en matèria de protecció mediambiental. En el cas de les inversions que requerisquen una avaluació d'impacte ambiental en aplicació de la Directiva 2011/92/UE, l'ajuda estarà subordinada al fet que aquesta avaluació s'haja efectuat i que l'autorització d'execució per al projecte d'inversió de què es tracte s'haja concedit abans de la data de concessió de l'ajuda individual.  
  
d) Import de l'ajuda  
1. Les ajudes tenen la consideració de subvenció de capital, i seran de:  
a) Si el resultat del procés productiu objecte de la inversió és un producte agrícola de l'annex 1 del Tractat de funcionament de la Unió Europea (d'ara en avant, TFUE): el 30 % del cost total de l'activitat subvencionada en el cas de mitjanes empreses (màxim de 21.000 euros) i el 40 % per a persones físiques, microempreses i petites empreses (màxim de 28.000 euros).  
b) Si el resultat del procés productiu objecte de la inversió no és un producte agrícola de l'annex 1 del TFUE: el 20 % del cost total de l'activitat subvencionada per a mitjanes empreses (màxim de 14.000 euros), i el 30 % per a persones físiques, microempreses i petites empreses (màxim de 21.000 euros).  
Secció 3. Ajudes per a serveis bàsics i renovació de poblacions en zones rurals  
Les ajudes regulades en aquesta secció seran subvencionables sempre que les operacions corresponents es duguen a terme d'acord amb els plans de desenvolupament dels municipis o les poblacions de les zones rurals i els seus serveis bàsics, si existeixen aquests plans, i han de ser coherents amb les estratègies de desenvolupament local participatiu.  
3.1. Creació, millora o ampliació de tota mena d'infraestructures a xicoteta escala, incloent-hi les inversions en energies renovables i l'estalvi energètic  
a) Beneficiaris  
1. Entitats públiques locals, grups d'acció local i entitats sense ànim de lucre, que duguen a terme projectes no productius.  
2. Persones físiques, microempreses i pimes, que duguen a terme projectes productius.  
b) Actuacions subvencionables  
1. Entre altres, són subvencionables:  
- La construcció d'instal·lacions per a produir i utilitzar la biomassa en els municipis rurals.  
- L'establiment de xarxes de distribució d'energia a través de biomassa i altres fonts renovables.  
- Les instal·lacions d'energies renovables destinades a l'autoconsum.  
- La redacció de projectes i/o memòries tècniques necessaris per a escometre les inversions, els estudis mediambientals que es necessiten i les direccions d'obra quan s'exigisca un projecte, amb els límits que preveu l'article 7.4 d'aquesta ordre.  
2. No són subvencionables les actuacions en construcció, rehabilitació o reforma de camins rurals, carrers, subministrament d'aigua, clavegueram o infraestructura de gestió d'aigua.  
3. No se subvencionen les inversions en col·legis i instituts d'ensenyament reglat ni en centres mèdics o dependents de la conselleria competent en matèria de sanitat.  
4. Costos subvencionables: costos dels projectes, costos generals, així com els costos d'inversió en actius materials i immaterials, i són únicament subvencionables els terrenys fins a un 10 % com a màxim dels costos totals subvencionables de l'operació.  
Els costos generals es limiten a honoraris d'arquitectes, enginyers i assessors, i els honoraris relatius a l'assessorament sobre sostenibilitat mediambiental i econòmica, incloent-hi els estudis de viabilitat. Han d'estar vinculats als costos de les inversions materials i immaterials.  
  
c) Condicions d'admissibilitat  
1. Les operacions han de ser sostenibles en el temps que duren els compromisos. Per a acreditar aquest apartat, en el projecte o en la memòria tècnica i econòmica de la inversió s'ha de justificar expressament i de manera raonada la sostenibilitat en el temps de l'operació, incloent-hi una memòria. Aquesta ha de preveure, entre d'altres, la creació o el manteniment de l'ocupació, segons el sexe i l'edat, i el tipus de contracte (temporal o indefinit).  
2. La mera substitució d'un edifici o d'instal·lacions existents per un nou edifici o noves instal·lacions sense modificar substancialment la producció o la tecnologia corresponent no es considera cost subvencionable.  
d) Import de l'ajuda  
1. Les ajudes tenen la consideració de subvenció de capital, i seran de:  
a) Projectes no productius: fins al 70 % del cost total de l'activitat subvencionada en el cas d'entitats públiques locals (màxim de 50.000 euros) i entitats sense ànim de lucre (màxim de 40.000 euros), i fins al 100 % en el cas de GAL (màxim de 50.000 euros).  
b) Projectes productius: fins al 20 % del cost total de l'activitat subvencionada per a mitjanes empreses (màxim de 14.000 euros), i el 30 % per a persones físiques, microempreses i petites empreses (màxim de 21.000 euros).  
3. 2. Creació, millora o ampliació d'infraestructures passives per a xarxes de banda ampla  
a) Beneficiaris: ajuntaments i mancomunitats  
b) Actuacions subvencionables  
Les ajudes s'han de destinar a cofinançar inversions i despeses que estiguen directament relacionats i siguen necessaris per a dur a terme els projectes de millora, reforma o construcció de recursos associats amb el funcionament d'una xarxa de pública de comunicacions electròniques de banda ampla d'alta velocitat.  
A aquest efecte, s'entén com a xarxa de banda ampla d'alta velocitat una xarxa capaç d'oferir serveis a l'usuari final d'almenys 30 megabits per segon en sentit de la xarxa a l'usuari mitjançant qualsevol tecnologia, cablejada o sense fil.  
Així mateix, s'entén com a recursos associats amb el funcionament d'una xarxa el que s'estableix en la seua definició segons la Llei 9/2014, de 9 de maig, general de telecomunicacions (annex II, apartat 30) i, en particular ha de comprendre els conceptes següents:  
1. Infraestructures passives, enteses com qualsevol element destinat a albergar elements d'una xarxa sense arribar a ser-ne un element actiu, com les següents:  
a) Per a xarxes radioelèctriques: torres i altres construccions de suport, pals, tancaments (casetes), tancats i altres elements físics similars necessaris per a desplegar xarxes.  
b) Per a xarxes cablejades: canalitzacions, conductes, arquetes, casetes, tancaments i altres elements físics similars necessaris per a desplegar xarxes.  
2. Instal·lacions i sistemes associats amb el funcionament d'una xarxa i, en particular, connexions de servei i instal·lacions elèctriques, preses de terra, parallamps, instal·lacions de climatització, antiincendis, d'il·luminació, de seguretat, de protecció de riscos laborals i qualsevol altra instal·lació associada al funcionament d'una xarxa.  
Són subvencionables les inversions i despeses relacionades amb els projectes relatius a la reforma o construcció d'infraestructures passives o instal·lacions associades al funcionament de xarxes de banda ampla d'alta velocitat, cablejades o sense fil.  
Així mateix, són objecte de subvenció les obres civils, això és, obres de construcció o d'enginyeria civil d'execució dels projectes de millora, reforma o construcció d'infraestructures i instal·lacions subvencionables.  
c) Condicions d'admissibilitat  
1. La sol·licitud d'ajuda ha de contindre la descripció tècnica i econòmica del projecte (incloent-hi les dates d'inici i finalització), la ubicació del projecte, la llista de costos del projecte i l'import del finançament públic necessari per al projecte.  
2. Queden expressament excloses d'aquestes ajudes les inversions i despeses que estiguen directament relacionades amb projectes de millora, reforma o creació de recursos associats al funcionament de xarxes privades de comunicacions electròniques.  
3. Quan el beneficiari siga una mancomunitat, el projecte ha de preveure una actuació que afecte més de tres municipis situats en territori Leader i que estiguen situats en l'àmbit d'un mateix GAL.  
  
d) Actuacions subvencionables  
1. Són despeses elegibles:  
a) La redacció de projecte. Costos de redacció de projectes, direcció d'obra, i treballs de coordinació per als projectes subvencionables.  
  
b) L'obra civil. Costos de les obres per a l'execució dels projectes subvencionables, amb els límits que estableix l'article 7.4.  
c) L'equipament i altres materials. Cost d'adquisició, instal·lació i integració dels sistemes, aparells i equips necessaris per a l'execució del projecte objecte de subvenció, que passen a formar part del patrimoni del beneficiari i siguen inventariats.  
d) L'adquisició de terrenys, fins a un 10 % com a màxim dels costos totals subvencionables per projecte.   
e) Altres costos generals imputables al projecte. Costos recurrents relacionats amb la utilització d'infraestructures de telecomunicacions.  
  
f) L'IVA no recuperable.  
e) Drets i obligacions dels beneficiaris  
Els beneficiaris que siguen propietaris, gestors o titulars de drets d'utilització de les infraestructures i instal·lacions cofinançades mitjançant aquestes ajudes, tenen els drets i les obligacions que estableix el Reial decret 330/2016, de 9 de setembre, relatiu a mesures per a reduir el cost del desplegament de les xarxes de comunicacions electròniques d'alta velocitat.  
D'altra banda, els beneficiaris que siguen propietaris, gestors o titulars de drets d'utilització de les infraestructures i instal·lacions cofinançades mitjançant aquestes ajudes, tenen dret a exigir als operadors una contraprestació econòmica per l'ús d'aquestes, per exemple mitjançant l'establiment d'una taxa, una tarifa o un preu públic amb el principi general de recuperació de costos.  
f) Import de l'ajuda  
Les ajudes tenen la consideració de subvenció de capital, i seran de fins al 70 % del cost total de l'activitat subvencionada, amb els límits següents:  
- Ajudes quan el sol·licitant és un ajuntament: màxim de 50.000 euros.  
- Ajudes quan el sol·licitant és una mancomunitat l'actuació de la qual afecta més de tres municipis situats en territori Leader: màxim de 150.000 euros.  
g) Altres consideracions  
Quant als projectes per a la millora, reforma o construcció d'infraestructures i instal·lacions per a xarxes radioelèctriques, en l'annex VI s'ofereix informació sobre centres existents, és a dir, conjunts de caseta, torre i altres instal·lacions, des dels quals es podrien oferir serveis de banda ampla mitjançant tecnologies radioelèctriques (p. e., accés fix sense fil mitjançant tecnologies 5G o WiMAX).  
En la taula I s'ofereix una correspondència entre els centres existents i els municipis als quals es podria oferir cobertura de banda ampla des de cadascun. Aquesta informació permet que els possibles beneficiaris de l'ajuda puguen identificar per a quins centres seria més convenient demanar ajudes per a reforma o millora, amb la finalitat d'afavorir que un determinat operador puga oferir cobertura de banda ampla al seu municipi des d'aquest centre (p. e., mitjançant la instal·lació d'una estació base 5G en aquest municipi).  
En la taula II s'ofereix informació orientativa sobre els projectes finançables que es podrien abordar en cada centre, tenint en compte el seu estat actual. En la taula s'assenyalen els centres on seria convenient abordar un projecte de construcció d'una nova connexió de servei elèctrica, un projecte de reforma, o un projecte de construcció completa d'un nou centre a causa del seu mal estat general.  
La Generalitat, a través de la Direcció General de Tecnologies de la Informació i les Comunicacions de la Conselleria d'Hisenda i Model Econòmic, proveirà a petició dels sol·licitants informació detallada de la ubicació i altres característiques d'aquests centres, i els requisits tècnics per als projectes de reforma, millora o construcció de centres que poden ser objecte de cofinançament mitjançant aquesta ordre. La petició d'assistència tècnica s'ha d'adreçar a aquest correu: mfiogxwpsbyxaxtykp@tgr.pz.  
3.3. Inversions en la creació, millora o ampliació dels serveis bàsics locals per a la població rural, incloent-hi l'oci i la cultura, i la infraestructura relacionada  
a) Beneficiaris: entitats públiques locals, grups d'acció local i entitats sense ànim de lucre  
b) Actuacions subvencionables  
Són subvencionables, entre d'altres:  
- La creació i millora d'infraestructures a xicoteta escala, els equipaments i serveis relacionats amb la sanitat, l'educació no reglada, els serveis socials, les telecomunicacions, la cultura, l'oci i el temps lliure.  
- La creació de guarderies, ludoteques, centres de dia per a persones majors o persones amb diversitat funcional, etc.  
- Redacció de projectes i/o memòries tècniques necessàries per a escometre les inversions, els estudis mediambientals que es requereixen i les direccions d'obra quan s'exigisca projecte, amb els límits que preveu aquesta ordre.  
2. Costos subvencionables: costos dels projectes, costos generals, així com els costos d'inversió en actius materials i immaterials, i són únicament subvencionables els terrenys fins a un 10 % com a màxim dels costos totals subvencionables de l'operació.  
Els costos generals es limiten a honoraris d'arquitectes, enginyers i assessors, i els honoraris relatius a l'assessorament sobre sostenibilitat mediambiental i econòmica, incloent-hi els estudis de viabilitat. Han d'estar vinculats als costos de les inversions materials i immaterials. És subvencionable l'IVA no recuperable.  
c) Condicions d'admissibilitat  
1. Les operacions han de ser sostenibles en el temps que duren els compromisos. Per a acreditar aquest apartat, en el projecte o en la memòria tècnica i econòmica de la inversió s'ha de justificar expressament i de manera raonada la sostenibilitat en el temps de l'operació, incloent-hi una memòria que ha d'incloure, entre altres aspectes, la creació o el manteniment de l'ocupació, segons el sexe i l'edat, i el tipus de contracte (temporal o indefinit).  
d) Demarcacions i particularitats  
1. S'exclouen amb caràcter general de la subvencionalitat els carrers i les places. No obstant això, es poden considerar en el context d'actuacions culturals, patrimonials, ornamentals o històriques.  
e) Import de l'ajuda  
1. Les ajudes, que poden ser de caràcter productiu i no productiu, són de: fins al 70 % del cost total de l'activitat subvencionada en el cas d'entitats públiques locals (màxim de 50.000 euros) i entitats sense ànim de lucre (màxim de 40.000 euros), i fins al 100 % en el cas de GAL (màxim de 50.000 euros).  
3.4. Inversions per a ús públic en infraestructures recreatives, informació turística i infraestructures de turisme a xicoteta escala  
a) Beneficiaris: entitats públiques locals, grups d'acció local.  
  
b) Actuacions subvencionables  
1. Entre altres, poden ser actuacions subvencionables les següents:  
  
- Senyalització dels llocs turístics, dins d'un pla de senyalització de l'entitat local, sense incloure-hi actuacions puntuals.  
- Construcció i modernització de centres d'informació turística i informació per a visitants.  
- Construcció de refugis.  
- Instal·lacions de seguretat.  
- Senyalització de sendes amb interés mediambiental.  
2. Costos subvencionables: costos dels projectes, costos generals, així com els costos d'inversió en actius materials i immaterials, i són únicament subvencionables els terrenys fins a un 10 % com a màxim dels costos totals subvencionables de l'operació.  
Els costos generals es limiten a honoraris d'arquitectes, enginyers i assessors, i els honoraris relatius a l'assessorament sobre sostenibilitat mediambiental i econòmica, incloent-hi els estudis de viabilitat. Han d'estar vinculats als costos de les inversions materials i immaterials. És subvencionable l'IVA no recuperable.  
c) Condicions d'admissibilitat  
1. Les operacions han de ser sostenibles en el temps que duren els compromisos. Per a acreditar aquest apartat, en el projecte o en la memòria tècnica i econòmica de la inversió s'ha de justificar expressament i de manera raonada la sostenibilitat en el temps de l'operació, incloent-hi una memòria, que ha d'incloure, entre altres aspectes, la creació o el manteniment de l'ocupació, segons el sexe i l'edat, i el tipus de contracte (temporal o indefinit).  
d) Demarcacions i particularitats  
1. En el cas de centres d'informació turística, ha de garantir-se mitjançant un pla presentat a aquest efecte juntament amb la sol·licitud, que està obert un mínim de 120 dies per any.  
e) Import de l'ajuda  
1. Les ajudes, que poden ser de caràcter productiu i no productiu, són de: fins al 70 % del cost total de l'activitat subvencionada en el cas d'entitats públiques locals (màxim de 50.000 euros) i entitats sense ànim de lucre (màxim de 40.000 euros), i fins al 100 % en el cas de GAL (màxim de 50.000 euros).  
3.5. Estudis i inversions vinculats al manteniment, la recuperació i la rehabilitació del patrimoni cultural i natural de les poblacions, els paisatges rurals i de les zones d'alt valor natural, incloent-hi els aspectes socioeconòmics, així com les iniciatives de sensibilització ecològica.  
  
a) Beneficiaris: entitats públiques locals, grups d'acció local i entitats sense ànim de lucre.  
b) Actuacions subvencionables  
1. Entre altres, poden ser actuacions subvencionables les següents:  
  
- Conservació del patrimoni rural a xicoteta escala.  
- Actuacions derivades de plans integrals de desenvolupament i/o dinamització de centres històrics.  
- Actuacions menors d'embelliment de pobles: renovació d'edificis, eliminació de línies elèctriques, actuacions de millora paisatgística per a eliminació de punts negres, etc.  
- Recuperació d'espais municipals amb valor paisatgístic natural.  
  
2. Costos subvencionables: costos dels projectes, costos generals, així com els costos d'inversió en actius materials i immaterials, i són únicament subvencionables els terrenys fins a un 10 % com a màxim dels costos totals subvencionables de l'operació.  
Els costos generals es limiten a honoraris d'arquitectes, enginyers i assessors, i els honoraris relatius a l'assessorament sobre sostenibilitat mediambiental i econòmica, incloent-hi els estudis de viabilitat. Han d'estar vinculats als costos de les inversions materials i immaterials. És subvencionable l'IVA no recuperable.  
c) Condicions d'admissibilitat  
1. Els estudis han d'estar vinculats a les inversions que cal dur a terme.  
2. Les operacions han de ser sostenibles en el temps que duren els compromisos. Per a acreditar aquest apartat, en el projecte o en la memòria tècnica i econòmica de la inversió s'ha de justificar expressament i de manera raonada la sostenibilitat en el temps de l'operació, incloent-hi una memòria que ha de contindre, entre altres aspectes, la creació o el manteniment de l'ocupació, segons el sexe i l'edat, i el tipus de contracte (temporal o indefinit).  
3. L'ajuda es concedirà per al patrimoni oficialment reconegut com a patrimoni cultural o natural per les autoritats públiques competents.  
  
d) Demarcacions i particularitats  
1. La creació i rehabilitació d'edificis culturals i de centres d'interpretació exigirà, en tot cas, que estiguen oberts al públic durant almenys 120 dies per any, i és obligatori presentar un pla de gestió per part del beneficiari que ha de complir durant el període de manteniment de compromisos.  
e) Import de l'ajuda  
1. Les ajudes, que poden ser de caràcter productiu i no productiu, són de: fins al 70 % del cost total de l'activitat subvencionada en el cas d'entitats públiques locals (màxim de 50.000 euros) i entitats sense ànim de lucre (màxim de 40.000 euros), i fins al 100 % en el cas de GAL (màxim de 50.000 euros).  
3.6. Inversions que tinguen per objecte el trasllat d'activitats i la transformació d'edificis o altres instal·lacions situats prop o dins dels nuclis de població rural, a fi de millorar la qualitat de vida o els resultats mediambientals d'aquests nuclis  
a) Beneficiaris: petites i mitjanes empreses (pimes) que exercisquen les activitats que han de traslladar-se o propietaris dels edificis per transformar  
b) Actuacions subvencionables  
1. Les actuacions han d'encaminar-se a traslladar activitats, així com a transformar d'edificis o altres instal·lacions que perjudiquen la qualitat de vida dels nuclis rurals, i que estiguen situats en la proximitat o dins d'aquests nuclis.  
2. Costos subvencionables: costos dels projectes, costos generals, així com els costos d'inversió en actius materials i immaterials, i són únicament subvencionables els terrenys fins a un 10 % com a màxim dels costos totals subvencionables de l'operació.  
Els costos generals es limiten a honoraris d'arquitectes, enginyers i assessors, i els honoraris relatius a l'assessorament sobre sostenibilitat mediambiental i econòmica, incloent-hi els estudis de viabilitat. Han d'estar vinculats als costos de les inversions materials i immaterials. És subvencionable l'IVA no recuperable.  
3. En els casos en què el trasllat d'activitats o la transformació d'edificis o altres instal·lacions comporte, a més de desmantellar, retirar i reconstruir les instal·lacions existents, una modernització d'aquestes instal·lacions o un augment de la capacitat de producció, la intensitat de l'ajuda s'ha de fixar d'acord amb el mapa d'ajudes regionals adoptat per la Decisió C(2014) 3157, de la Comissió, de 21 de maig de 2014. La mera substitució d'un edifici o d'instal·lacions existents per un nou edifici o noves instal·lacions, sense canviar fonamentalment la producció o la tecnologia de què es tracte, no es considera relacionada amb la modernització.  
c) Condicions d'admissibilitat  
1. S'ha de presentar, juntament amb la sol·licitud d'ajuda, un estudi de viabilitat del projecte presentat que incloga:  
- Una descripció de la situació de partida amb la indicació dels edificis i les instal·lacions, la maquinària i els rendiments econòmics, així com una indicació dels llocs de treball a crear i/o l'ampliació de jornada que comporta l'activitat, segons el sexe i l'edat, i el tipus de contracte (temporal o indefinit).  
- Objectius que es pretén aconseguir i fases d'execució de les actuacions per a assolir-los.  
- Anàlisi de la inversió, l'organització i qualsevol altra mesura requerida per a desenvolupar l'activitat.  
2. Les empreses beneficiàries han de ser viables tècnicament i econòmicament. S'han de presentar els comptes anuals corresponents a l'últim exercici depositat en el Registre Mercantil o en el que corresponga, previs a la sol·licitud de la subvenció, d'acord amb el Pla general de comptabilitat i altres normes de l'Institut de Comptabilitat i Auditoria de Comptes. En el cas de persones físiques, l'última declaració de l'Impost sobre la Renda de les Persones Físiques. En el cas d'entitats en règim d'atribució de rendes (comunitats de béns i societats civils), s'han d'aportar els models de declaració de les rendes obtingudes per aquestes en l'últim any previ a la sol·licitud de l'ajuda, aprovats per l'Agència Estatal de l'Administració Tributària (AEAT).  
  
d) Import de l'ajuda  
1. Les ajudes tenen la consideració de subvenció de capital i seran de fins al 20 % del cost total de l'activitat subvencionada per a mitjanes empreses (amb una subvenció màxima de 14.000 euros), i el 30 % per a microempreses i petites empreses (amb una subvenció màxima de 21.000 euros).  
  
Vint. Es modifica l'annex III de l'Ordre 13/2018, que queda redactat així:  
Annex III. Principis bàsics d'actuació per a les estratègies de desenvolupament local participatiu  
Els principis bàsics d'actuació establits pel Comité de Seguiment del PDR-CV 2014-2020 i que són el marc perquè els grups d'acció local definisquen les seues estratègies són:  
- Es primaran els projectes promoguts per entitats privades davant dels promoguts per entitats públiques.  
- Es primaran els projectes de naturalesa productiva davant dels no productius.  
- Es prioritzaran els projectes inclosos inicialment en l'estratègia de desenvolupament local participatiu davant dels projectes no programats.  
- Es primaran les activitats que promoguen l'ocupació estable davant de creació d'ocupacions de naturalesa temporal.  
- Es prioritzaran els projectes promoguts per joves i per dones.  
  
- Es primaran els projectes que prevegen la inclusió de col·lectius desfavorits (discapacitats, dones, joves, desocupats de llarga duració i majors de 45 anys).  
- Es prioritzaran els projectes presentats per entitats pertanyents a l'àmbit de l'economia social.  
- Es primaran els projectes de desenvolupament endogen que potencien les capacitats internes de la comunitat local.  
- Es prioritzaran projectes que s'executen en municipis pertanyents a zones rurals de caràcter prioritari (envelliment elevat de la població, despoblament, aïllament geogràfic, dificultats de vertebració territorial, zones de muntanya, escassetat de dotació de serveis bàsics de sanitat, educació i serveis socials, espais naturals protegits de la Comunitat Valenciana).  
- Es prioritzaran les activitats relacionades amb la implantació de tecnologies de la informació i les telecomunicacions (TIC).  
- Es primaran els projectes que fomenten activitats innovadores.  
- Es prioritzaran les activitats que incidisquen positivament sobre el medi ambient.  
- Es primaran les activitats que contribuïsquen a mitigar el canvi climàtic i a adaptar-s'hi.  
  
Vint-i-u. Es modifica l'annex IV de l'Ordre 13/2018, que queda redactat així:  
Annex IV  
Documentació mínima obligatòria per a l'aprovació de l'ajuda.  
A) Fase 1: documentació que cal presentar en la sol·licitud d'ajuda  
1. Documentació comuna a totes les persones sol·licitants  
a) Sol·licitud de l'ajuda, d'acord amb l'imprés normalitzat que es podrà obtindre en el web de la Generalitat, degudament formalitzat.  
  
b) En cas de no haver autoritzat l'òrgan competent, cal aportar una còpia del NIE en el cas de persones físiques, i una còpia del NIF en el cas de persones jurídiques.  
c) En cas de representació legal de la persona sol·licitant, una còpia dels poders actualitzats que acrediten la seua representació o un document equivalent segons les prescripcions legals.  
d) Els certificats d'estar al corrent de les obligacions tributàries amb l'Agència Tributària, amb l'Institut Valencià d'Administració Tributària i amb la Seguretat Social, en el cas que no s'haja autoritzat prèviament l'òrgan gestor d'aquestes ajudes a la seua comprovació d'ofici.  
  
e) Una memòria valorada i detallada de les actuacions per a les quals se sol·licita l'ajuda signada per la persona sol·licitant i/o per un tècnic o tècnica competent. Ha d'incloure els detalls de les fonts de finançament de la inversió. Les coordenades UTM del lloc on es durà a terme l'actuació.  
f) Els documents acreditatius de la inversió:  
- Factures proforma o pressupostos.  
En el supòsit de subministraments de béns d'equip, béns mobles o prestació de serveis per empreses de consultoria o assistència tècnica, quan la despesa subvencionable supere 6.000 euros (excloent-ne l'IVA) i siga inferior a 15.000 euros (excloent-ne l'IVA), han d'incorporar-se:  
- Tres ofertes de diferents proveïdors (l'elecció entre les ofertes s'ha d'efectuar conformement amb criteris d'eficiència i economia). En cas de no triar l'oferta econòmica més avantatjosa, s'ha d'adjuntar d'una memòria raonada en relació amb l'oferta triada. En cas que no hi haja un nombre suficient d'entitats que el subministren, cal justificar-lo degudament.  
Les tres ofertes han de provindre d'empreses que no estiguen vinculades a la persona beneficiària i que no formen part del mateix grup de societats, d'acord amb els supòsits que estableix l'article 42 del Codi de Comerç.  
- Una còpia de l'escrit de sol·licitud de les tres ofertes.  
En el cas d'entitats locals, no és procedent presentar les tres factures proforma o els pressupostos quan hi haja un procediment de licitació.  
  
g) Un estudi de viabilitat socioeconòmica sobre el projecte o l'activitat sol·licitada. Aquest estudi ha de ser conforme a les condicions d'admissibilitat previstes per a cada tipus d'ajuda, segons el que s'estableix en l'annex II.  
h) En el cas que el projecte incloga obra, s'ha d'aportar una fotografia de l'immoble (terreny o edifici) on es projecte fer la inversió.  
  
i) En cas que pertoque, l'acreditació sobre la inclusió de l'edifici en què s'executarà l'actuació en qualsevol figura de protecció del patrimoni local, autonòmica o estatal. En cas contrari, una declaració responsable sobre la inexistència d'aquesta. En el cas d'estar afectada per alguna figura de protecció del patrimoni, cal aportar la sol·licitud d'autorització a l'administració pública competent per a executar el projecte conformement amb la legislació vigent.  
j) En cas que pertoque alguna autorització ambiental, cal aportar la sol·licitud d'autorització a l'administració pública competent per a executar el projecte conforme a la legislació vigent. En el cas d'indústries agroalimentàries, si és procedent una avaluació d'impacte ambiental, s'ha d'aportar la sol·licitud o l'autorització corresponent.  
  
k) En cas de sol·licituds d'ajuda que incloguen creació de llocs de treball, s'ha d'indicar el nombre de llocs de treball a crear per sexes, així com la naturalesa de l'ocupació a crear (temps complet, temps parcial, ocupació temporal, ocupació indefinida). S'ha d'indicar si es preveu la inclusió de col·lectius amb dificultats (persones amb diversitat funcional, persones desocupades de llarga duració, persones majors de 45 anys, etc.). Així mateix, cal indicar la creació d'ocupació i l'edat, segons es tracte de persones de menys de 35 anys o de 35 anys o menys.  
  
l) En el cas que l'IVA puga ser subvencionable, cal aportar:  
  
- Per a entitats privades, una acreditació relativa a l'exempció d'IVA, que faça referència al període de desenvolupament de l'activitat objecte de la subvenció.  
- Per a entitats públiques, un certificat del secretari o secretària de l'ajuntament en el qual s'indique que l'IVA de l'actuació a subvencionar no és recuperable ni serà reemborsat o compensat per qualsevol mitjà.  
  
m) Formularis adjunts a la sol·licitud d'ajuda, que cal presentar segons siga procedent:  
- Dades bàsiques del projecte  
- Aprovisionament de matèries primeres i comercialització del producte acabat (només empreses agroalimentàries)  
- Pla de viabilitat empresarial (només creació d'empreses per a activitats no agrícoles)  
- Indicadors socials i d'ocupació  
- Declaració responsable de la condició de pime  
- Declaració responsable d'ajudes concurrents  
- Declaració responsable de minimis  
- Declaració responsable de compliment de la normativa mediambiental (només empreses agroalimentàries)  
- Dades de domiciliació bancària  
2. En el cas de persones físiques i jurídiques de naturalesa privada  
a) En el cas de comunitats de béns, societats civils i, en general, agrupacions de persones físiques o sense personalitat jurídica, una còpia del contracte subscrit en el qual consten, com a mínim, els compromisos d'execució assumits per cada membre de l'agrupació, així com l'import de subvenció a aplicar per cadascun, que tindran igualment la consideració de beneficiaris, i la designació d'un representant o apoderat únic de l'agrupació, amb poders bastants per a complir les obligacions que, com a beneficiari, corresponen a l'agrupació.  
  
Si l'entitat està en fase de constitució, s'ha d'aportar una còpia del DNI del promotor i, si és el cas, el projecte d'estatuts (ha de presentar-se la documentació completa de l'entitat sempre abans de la primera certificació per al pagament de l'ajuda, si és el cas, concedida).  
b) En el cas de societats mercantils o entitats sense ànim de lucre, un certificat de l'acord de l'òrgan competent segons els estatuts de l'entitat per a sol·licitar l'ajuda i acceptar els compromisos corresponents; una còpia del document acreditatiu de la personalitat jurídica (escriptura de constitució, estatuts, posteriors modificacions, si és el cas), així com un certificat actualitzat d'inscripció en el registre administratiu corresponent.  
c) Una acreditació actualitzada de la titularitat del bé vinculat al projecte, mitjançant la presentació d'una nota simple del Registre de la Propietat; o bé una còpia del contracte de concessió municipal; o bé una còpia del contracte de lloguer (liquidat); o bé una còpia del contracte de cessió d'ús (liquidat), o bé una còpia del document que acredite l'usdefruit (liquidat).  
En el cas de presentar una còpia del contracte de cessió d'ús entre persones físiques que siguen familiars de primer grau, cal aportar:  
- una còpia del llibre de família, o bé  
- un certificat del Registre Civil o similar per a acreditar el grau de parentiu.  
En els casos de contracte de concessió municipal, lloguer, usdefruit o de cessió d'ús, el període de vinculació ha de ser igual o superior al que estableix l'apartat d de l'article 6.1 d'aquestes bases reguladores.  
3. En el cas d'entitats públiques  
a) Acord del Ple municipal o de l'òrgan competent, per a aprovar l'actuació i per a acollir-se a la convocatòria d'ajudes Leader.  
  
b) Documentació actualitzada de la titularitat del bé en què es realitza la inversió: una nota simple del Registre de la Propietat; o bé una còpia del contracte de lloguer, liquidat; o bé una còpia del contracte de cessió d'ús, liquidat; o bé una còpia del document que acredite l'usdefruit, liquidat, o bé un certificat del secretari o secretària o un informe del tècnic o tècnica competent acredite que, a la presentació de la sol·licitud, el sòl reuneix els requisits necessaris per a poder executar l'actuació sol·licitada, de conformitat amb la classificació del sòl i el planejament vigent, i que indique la lliure disponibilitat per a executar les obres o inversions objecte d'ajuda; o bé la inscripció en el llibre de béns immobles de l'ajuntament corresponent.  
  
B) Fase 2: documentació que cal presentar una vegada notificada l'ajuda  
1. En el cas de persones físiques i jurídiques de naturalesa privada  
a) El projecte d'obra signat per un professional competent, si és el cas, de la inversió que s'ha de fer amb la descripció d'actuacions, el pressupost desglossat, els plànols, etc., que permeta l'execució total de les actuacions que cal dur a terme. Visat pel col·legi corresponent, si és el cas.  
b) Informe d'un tècnic o tècnica competent (o del secretari o secretària de l'entitat local, per a aquests promotors) sobre l'adequació al compliment de la normativa mediambiental (autorització ambiental integrada, estudi d'integració paisatgística, avaluació d'impacte ambiental...); sol·licitud de declaració d'interés comunitari (com a condició prèvia al pagament de l'ajuda s'exigirà tindre el DIC).  
c) Una còpia dels comptes anuals corresponents a l'últim exercici depositat en el Registre Mercantil o el que corresponga, previs a la sol·licitud de la subvenció, d'acord amb el Pla general de comptabilitat i altres normes de l'Institut de Comptabilitat i Auditoria de Comptes. En el cas de persones físiques, han d'aportar una còpia de l'última declaració de l'Impost de la Renda de les Persones Físiques. En el cas d'entitats en règim d'atribució de rendes (comunitats de béns i societats civils), cal aportar una còpia de l'últim model de declaració de les rendes obtingudes per aquestes, aprovat per l'Agència Estatal de l'Administració Tributària (AEAT).  
d) Una còpia de la llicència municipal d'obres i/o d'obertura, la llicència ambiental per al desenvolupament de l'activitat, els permisos i les inscripcions necessaris, o bé l'acreditació d'haver-los sol·licitat.  
e) Per a persones físiques  
- Una còpia de l'alta en el Règim Especial de Treballadors Autònoms.  
- Si és el cas, una còpia del model de declaració censal d'alta en l'IAE i una declaració responsable de no haver-se donat de baixa.  
- Un certificat actualitzat d'inscripció en el registre corresponent, preceptiu per a l'activitat empresarial (p. e., el registre d'establiments turístics).  
- Un certificat de compatibilitat urbanística (que acredite que l'activitat que es vol desenvolupar està permesa en el lloc on es vol realitzar la inversió).  
f) Per a cooperatives, associacions i fundacions  
- Si és el cas, una còpia del model de declaració censal d'alta en l'IAE i una declaració responsable del representant legal que l'entitat no s'ha donat de baixa.  
- Un certificat actualitzat d'inscripció en el registre corresponent, preceptiu per a desenvolupar l'activitat empresarial.  
g) Per a societats mercantils  
- Una còpia de la declaració censal d'alta en l'Impost d'Activitats Econòmiques i una declaració responsable del representant legal que l'entitat no s'ha donat de baixa.  
- Un certificat actualitzat d'inscripció en el registre corresponent, preceptiu per a desenvolupar l'activitat empresarial.  
- En el cas de creacions d'empreses o ampliacions amb un canvi d'ús o en una nova ubicació: un certificat de compatibilitat urbanística (que acredite que l'activitat que es vol desenvolupar està permesa en el lloc on es vol realitzar la inversió).  
2. En el cas d'entitats públiques  
a) Un projecte tècnic elaborat d'acord amb els requeriments que estableix la Llei 9/2017, de 8 novembre, de contractes del sector públic.  
  
b) Un certificat del secretari o secretària de l'entitat local que acredite que l'immoble en què es farà la inversió no alberga oficines municipals, dependències de la policia local, magatzem municipal, pàrquing de vehicles municipals i similars. El compromís de l'alcaldia que no els albergarà en els pròxims cinc anys al pagament de l'ajuda, en què es declare sabedora que, si en aquest termini els alberga, s'ha de reintegrar l'ajuda. El compromís de l'alcaldia que, en els pròxims cinc anys al pagament de l'ajuda, en l'immoble objecte de l'actuació no s'albergaran activitats productives (bar, quiosc, etc.), en cas que el projecte no siga productiu.  
  
Vint-i-dos. Es modifica l'annex V de l'Ordre 13/2018, que queda redactat així:  
Annex V  
Documentació que cal adjuntar en la fase de justificació de l'ajuda  
1. Documentació comuna (públics i privats)  
a) Sol·licitud de pagament de l'ajuda, d'acord amb l'imprés normalitzat que es podrà obtindre en el web de la Generalitat  
b) Compte justificatiu, d'acord amb el model normalitzat que es podrà descarregar des de la seu electrònica de la Generalitat. El compte justificatiu ha de contindre:  
1. Una memòria d'actuació explicativa del compliment de la finalitat de l'activitat o el projecte subvencionat, amb la indicació de les activitats realitzades i els resultats obtinguts, tenint en compte els requisits establits en les condicions d'admissibilitat previstes per a cada tipus d'ajuda, segons el que s'estableix en l'annex II de l'ordre. En la memòria s'ha d'incloure l'ocupació generada detallada per sexes, la naturalesa de l'ocupació creada (temps complet, temps parcial, ocupació temporal, ocupació indefinida) i, si és el cas, els llocs de treball creats dirigits a col·lectius amb dificultats (persones amb diversitat funcional, persones desocupades de llarga duració, persones majors de 45 anys, etc.). Així mateix, s'ha d'indicar la creació d'ocupació segons l'edat, que serà inferior a 35 anys o igual o superior a 35 anys.  
2. Una memòria econòmica sobre el cost de les activitats realitzades, en què conste:  
- Una relació classificada de les despeses de l'activitat, amb la identificació del creditor, el número de la factura o el document de valor probatori equivalent en el tràfic mercantil, l'import, la data d'emissió i, si és el cas, la data de pagament. Les factures han d'estar numerades, ordenades i reflectides en un índex.  
- Si la subvenció s'atorga d'acord amb un projecte i/o pressupost, ha de presentar-se una liquidació en què s'indiquen i es motiven, si és el cas, les modificacions al pressupost presentat inicialment.  
  
- Factures originals o els documents probatoris equivalents en el tràfic jurídic mercantil o amb eficàcia administrativa, i la documentació acreditativa del pagament consistent en transferències bancàries en què s'identifique el beneficiari i la factura que és objecte de pagament. Aquestes factures i justificants acreditatius del pagament han de ser de data posterior a la sol·licitud d'ajuda, i a la de la visita de no inici d'obres, i anteriors a la data de finalització del termini d'execució i justificació establit en la resolució de concessió, llevat de les excepcions que preveu l'article 7.4. d'aquestes bases reguladores.  
- Una relació detallada d'altres ingressos o subvencions que hagen finançat l'activitat subvencionada amb la indicació de l'import i la procedència. Si els justificants de despesa s'imputen a altres subvencions, s'ha d'indicar la quantia exacta o el percentatge imputat a cadascuna, amb la identificació dels òrgans concedents.  
- Un certificat del banc en què conste la data de pagament de cadascuna de les factures presentades com a justificant de la despesa (perfectament identificades), i que acredite que no s'han retornat.  
Nota: els justificants de despesa han de ser factures o documents de valor probatori equivalent. S'han de presentar els originals i les còpies per a estampillar-los, i cal indicar si l'import del justificant s'imputa totalment o parcialment a la subvenció. Una vegada estampillades, les còpies compulsades s'han d'integrar en l'expedient i els originals s'han de retornar a la persona beneficiària. En el cas de tractar-se d'una administració pública, s'ha d'indicar en les factures que les ha subvencionades l'ajuda Leader en el percentatge que se'ls haja aprovat; una vegada estampillades, les còpies compulsades s'han d'integrar en l'expedient, i els originals s'han de retornar.  
c) L'acreditació d'estar al corrent en el compliment de les obligacions tributàries i davant de la Seguretat Social, així com en el reintegrament de subvencions en cas que no s'haja autoritzat prèviament l'òrgan gestor d'aquestes ajudes perquè les comprove d'ofici.  
d) En cas de modificacions de projecte, un professional competent ha de presentar un projecte actualitzat de la inversió que cal fer amb la descripció de les obres, el pressupost detallat, els plànols, etc., que permeta l'execució total del projecte.  
e) En el cas de ser propietari de l'immoble i que l'actuació subvencionada consistisca en la construcció, la rehabilitació i la millora de béns inventariables susceptibles de ser inscrits en el Registre de la Propietat:  
Cal fer constar en l'escriptura o en el Registre de la Propietat que el bé de què es tracte queda afectat a la subvenció per un període de cinc anys, a comptar de la data de l'últim pagament, així com l'import de la subvenció, sense perjudici del que preveu l'article 6.1 d. En la sol·licitud de pagament de l'última anualitat s'ha de presentar un certificat notarial o del Registre de la Propietat en què conste l'afectació esmentada.  
f) En el cas d'una inversió subvencionada en què hi haja un contracte de concessió municipal, de lloguer, d'usdefruit o de cessió d'ús, s'ha d'aportar en la justificació de pagament de la primera anualitat un document probatori que assegure que el període de vinculació ha de ser com a mínim superior en cinc anys a l'última anualitat.  
g) En cas que el projecte estiga afectat per alguna figura de protecció del patrimoni, s'ha d'aportar una còpia de l'autorització administrativa corresponent, i s'ha de fer en l'última anualitat.  
h) Si és procedent una autorització de caràcter ambiental, una còpia de l'autorització, la llicència o la comunicació ambiental definitiva i actualitzada, segons corresponga, que cal presentar en l'última anualitat.  
  
i) Fotografies de la tanca o placa en compliment del que s'estableix en l'article 6.2 d'aquesta ordre, que permeten visualitzar amb claredat el lloc d'instal·lació d'aquesta.  
j) Formularis adjunts a la sol·licitud de pagament, que cal presentar segons siga procedent:  
- Compte justificatiu  
- Indicadors socials i d'ocupació  
- Declaració responsable de la condició de pime  
- Declaració responsable d'ajudes concurrents  
- Declaració responsable de minimis  
- Declaració responsable del compliment de la normativa mediambiental (només empreses agroalimentàries)  
- Dades de domiciliació bancària  
Nota: els models de declaració d'ajudes concurrents i de minimis només s'han de presentar en els casos en què s'hagen produït canvis respecte de les declaracions presentades en la sol·licitud d'ajuda. En cas contrari, s'ha d'aportar una declaració responsable inclosa en el formulari corresponent a la sol·licitud de pagament.  
2. En el cas de persones físiques i jurídiques de naturalesa privada:  
a) En cas que s'hagen fet obres:  
- Una còpia de la llicència municipal d'obres expedida i liquidada d'acord amb el cost d'execució d'obra sol·licitada, o bé  
- una còpia de l'exempció de l'ajuntament, en el cas que no siga necessària la llicència d'obres o la liquidació.  
- Un certificat en cada anualitat de les unitats d'obra executades i la seua correspondència amb les factures presentades com a justificant de l'obra executada. En l'última anualitat s'ha de presentar un certificat final en què es reflectisquen totes les unitats realment executades i la seua correspondència amb les factures presentades com a justificant de l'obra executada. Tot d'acord amb el pressupost presentat i aprovat en la concessió. El certificat ha d'estar signat pel director o directora de l'obra i la persona contractant/persona beneficiària, i han d'identificar-s'hi ambdues amb nom i cognoms i els documents respectius (DNI o NIF), i cal identificar també el càrrec de la persona contractant dins de l'empresa i la titulació i el número de col·legiat del director o directora d'obra.  
b) Una còpia de la llicència d'obertura, i altres permisos i inscripcions necessaris per a desenvolupar l'activitat, que cal presentar com a màxim en l'última anualitat, sempre que no s'hagen presentat anteriorment.  
c) En el cas d'activitat turística o hotelera, una còpia de l'alta definitiva en el registre corresponent o, si és el cas, el registre de l'increment de categoria de l'activitat, que cal presentar en l'última anualitat.  
d) En cas d'inversions de creació, millora o ampliació d'empreses de transformació i/o comercialització de productes agroalimentaris:  
  
En l'últim pagament, i en relació amb la inversió finalment executada, ha d'acreditar-se la inscripció en el Registre d'establiments agroalimentaris de la Comunitat Valenciana (REA) i aportar els comptes anuals de l'últim exercici tancat que continguen el valor dels resultats d'explotació. En aquest moment també ha d'acreditar-se que l'operació d'inversió ha obtingut tots els permisos legals relatius a l'activitat subvencionada.  
e) A l'efecte de justificar el compliment dels condicionants, siga de la creació neta d'ocupació o del seu manteniment, cal aportar:  
  
- Per a empreses en funcionament: un document emés per la Tresoreria de la Seguretat Social referit a l'últim any anterior al moment en què se sol·licite l'ajuda, en què conste el personal assalariat; i per als treballadors autònoms (per compte propi) que formen part de la plantilla de l'empresa (incloent-hi la persona física empresària individual), l'informe de vida laboral de l'últim any anterior a la sol·licitud de l'ajuda. S'ha d'aportar així mateix l'anterior documentació corresponent a l'últim any del període subvencionable, tant per a persones per compte d'altri com per compte propi. L'acarament servirà per a comprovar l'increment o el manteniment de l'ocupació que consta en la sol·licitud d'ajuda i en la sol·licitud de pagament de l'última anualitat.  
  
- Per al cas d'establiments de nova creació, basta fent constar en l'imprés de sol·licitud d'ajuda la previsió de les ocupacions que s'espera crear, i aportar en la justificació de l'última anualitat de pagament la documentació esmentada en l'apartat anterior, a fi de verificar la creació o el manteniment de l'ocupació.  
f) En el cas d'empreses, una còpia de l'última declaració de l'Impost de Societats, liquidat.  
g) La resta de la documentació específica requerida després de la notificació de la concessió de l'ajuda i que no haja sigut possible presentar anteriorment per motius justificats.  
3. En el cas d'entitats públiques  
a) Un certificat del secretari de l'ajuntament o de l'òrgan competent que acredite el compliment de normativa de contractació pública quant al procediment d'adjudicació de l'activitat subvencionada, que faça referència a la norma aplicada, que el procediment utilitzat ha sigut l'adequat, la justificació d'aquest, que l'objecte del contracte s'adequa a la subvenció, les dades relatives a la publicació, si és el cas, i el número/codi de l'expedient de contractació. S'ha d'aportar l'escrit de sol·licitud dels pressupostos i els pressupostos presentats, si és el cas.  
  
En l'última anualitat s'ha de presentar un certificat del secretari de l'ajuntament o de l'òrgan competent que acredite que no s'han produït modificacions en el projecte, i en cas d'haver-se'n produït, cal detallar-les.  
b) El certificat d'obres, i en el cas de l'última anualitat, el certificat final d'obra i l'acta de recepció, signada pel director d'obra i ratificada per l'alcalde, el responsable o el president, segons siga procedent.  
c) La documentació acreditativa de la designació del director o directora d'obra (certificat o nomenament).  
d) La resta de la documentació específica requerida després de la notificació de la concessió de l'ajuda i que no haja sigut possible presentar anteriorment per motius justificats.